text:
Nkuko bikubiye mu kiganiro kibanze ku bibazo n'ibisubizo uyu Mushumba yahaye ikinyamakuru Igihe.com dukesha iyi nkuru, ngo bimwe mu byo yifuza ko abantu bazasigarana nyuma y'imyaka 6 ni ukuba bari muri ya misiyo irimo ivugabutumwa ryo guhindura abantu abigishwa ba Yesu.
Ibibazo n'ibisubizo
Ni iyihe shusho yaranze umwaka w'inzibacyuho mumaze ku buyobozi bwa ADEPR?
Pst Ndayizeye: Kuva ku wa 8 Ukwakira 2020, hariho Komite y'Inzibacyuho yashyizweho, ifite n'inshingano zo gukora amavugurura y'imiyoborere, ay'inzego z'imiyoborere, iz'imirimo, imikorere n'imikoranire y'inzego, kuvugurura amategeko no gushyiraho uburyo buhamye butanga umuti urambye wo kubaka ADEPR.
Muri urwo rugendo, hari ibyavuguruwe bishingiye ku cyo twubakiyeho urugendo rw'impinduka ADEPR twifuza kandi Kirisitu n'igihugu cyifuza. Byatuganishije ku kwegera abakirisitu mu byiciro bitandukanye no gukora igenzura rigamije kureba ibyahinduka n'ibyavugururwa.
Hari ibyo twabonye bikeneye kuvugururwa, harimo inzego uko zari mu itorero kuko dufite uturere, paruwasi, imidugudu n'ibiro bikuru. Twatangiye kwibaza niba izo nzego zikenewe n'icyatanga impinduka kandi zuzuye.
Mu mpinduka twanarebye icyo dukwiye gukora mu kwita ku rubyiruko no ku bana. Niba rero aho turi twifuza abantu dukorana, ayo mavugurura yagombaga gutekereza ku bindi.
Twahuje inshingano zimwe na zimwe, uyu munsi dufite indembo icyenda, hakuweho uturere 30, twavuguruye amaparuwasi, uyu munsi twayahaye inshingano yo guhugura. Twahisemo kwita imidugudu 'itorero' harebwa icyo abakirisitu bakeneye.
Ibindi byari ibijyanye n'amategeko, harimo amategeko shingiro, agenga abanyamihamagaro bafite inshingano za gipasiteri, abavugabutumwa, abadiyakoni, amategeko y'imari, imicungire y'abakozi, umutungo w'itorero, uko 'audit' ikorwa, bifasha mu miyoborere myiza.
Twasoje uyu mwaka dutangira kubaka inzego, ndetse hari izamaze kujyaho hashingiwe kuri ya mategeko.
Inzego nshya zashyizweho mu Itorero ni izihe?
Pst Ndayizeye: Amategeko shingiro agena Inama Nkuru y'Itorero, Inama Nkuru y'Abashumba, Ururembo, Paruwasi n'uko Itorero riyoborwa. Ubu turi gushyira mu bikorwa icyo sitati iteganya n'uko inzego zigomba kuba zubatse. Ubu twinjiye mu rugendo rwo gushyira mu bikorwa amavugurura yakozwe.
Inyito zazo zihuriye he n'izisanzwe?
Pst Ndayizeye: Si ngombwa ko tugereranya Inama Nkuru y'Itorero na CA [urwego rwari rusanzwe ari Inama y'Ubutegetsi]. Hari umuhanga wigeze kuvuga ngo 'Buriya ikibazo kibaho, ni uburyo umuntu ashobora gukora ibintu bimwe buri gihe noneho agashaka ibisubizo bitandukanye.'' Twarebye icyafasha ADEPR mu gihe turimo n'aho itorero rigana. Ni iki rikeneye? Si na ngombwa amazina. Ni inzego zubatse mu buryo bwuzuzanya, tutavuze ngo ni uruhe rwego ruri hejuru y'urundi.
Inshingano z'inzego zashyizweho ni izihe, zifite uruhe ruhare mu iterambere ry'itorero?
Pst Ndayizeye: Inama Nkuru y'Itorero ifite inshingano zo gutanga umurongo n'icyerekezo cy'itorero no kuririnda, ni yo yemeza ibigomba gukorwa n'ingengo y'imari izakoreshwa. Uru rwego ruhura kabiri mu mwaka, rugizwe n'abantu 29, bari mu byiciro bitandukanye.
Mu bayigize harimo batatu bo muri Biro Nyobozi, abashumba b'indembo bane, abashumba babiri ba paruwasi, abavugabutumwa babiri, abadiyakoni babiri, ufite inararibonye mu buririmbyi, uw'amategeko, uwo mu burezi no kongera abantu ubushobozi, ikoranabuhanga, imicungire y'abakozi, imishinga yo guteza imbere imibereho myiza y'abaturage, ibikorwa by'iterambere n'imari n'umutungo, abarimu babiri b'ishuri ryo ku Cyumweru, abagore babiri, uhagarariye ibigo by'ubucuruzi bya ADEPR, uhagarariye ibitaro n'ibigo nderabuzima n'uhagarariye ibigo by'amashuri.
Inama Nkuru y'Abashumba yo yita ku ivugabutumwa n'ubuzima bw'umwuka. Inafite komisiyo ziyifasha kugera ku nshingano zayo zirimo;
Komisiyo y'Ivugabutumwa, Abanyamuhamagaro n'Ubuyobozi ari na yo ifasha mu bijyanye n'amatora no kureba abayobozi babereye itorero;
Komisiyo y'Iterambere n'Imibereho Myiza irimo abashumba b'indembo babiri n'abandi bantu batatu b'abakirisitu b'impuguke bafite ubumenyi mu iterambere, imibereho myiza no gukorana n'abafatanyabikorwa.
Komisiyo y'Imari, ishoramari n'umutungo igizwe n'abashumba b'indembo babiri n'abandi bantu batatu b'abanyetorero bashyirwaho n'Inama Nkuru y'Abashumba bafite ubumenyi mu by'imari batanga inama ku itorero;
Komisiyo y'Uburezi, kongera ubumenyi, Ikoranabuhanga no guhanga udushya, igizwe n'abashumba babiri b'indembo n'abandi bantu batatu.
Itorero ritekereza iki mu gutangaza ingengo y'imari n'ibyo izifashishwamo mbere y'uko umwaka utangira?
Pst Ndayizeye: Mu mategeko y'imicungire y'umutungo hateganyijwe igihe hazajya hatangira ibikorwa. Hanyuma bijyanwe mu Nama Nkuru y'Itorero bisuzumwe. Muri iki gihembwe, ibi biri mu bizakorwa mu gutegura umwaka utaha.
Uruhare rw'umukirisitu muri iryo genamigambi ni uruhe?
Pst Ndayizeye: Ni ibikorwa bihera hasi. Iyo umanutse ku rwego rw'itorero [ahitwaga ku Mudugudu] naho dufiteyo minisiteri 10.
Dufite Minisiteri y'Abadiyakoni, iy'Icyiciro cy'Abagabo, icy'Abagore, Abana [uko barerwa no guhugura ababitaho], urubyiruko, abinginzi [bamwe bafite umuhamagaro wo gusengera itorero], abaririmbyi [aharebwa korali zikenewe, kumva ko hakorwa umurimo umwe w'Imana], kwita ku cyiciro cy'abakuze bafite imyaka 65 kuzamura [bamwe badakeneye umuziki udunda, ahubwo bakeneye umwanya wo kwitabwaho byihariye] n'ishinzwe umurimo wa Gishumba.
Minisiteri igira komite y'abantu bari hagati ya batanu na barindwi. Twubatse uburyo buzajya butuma kuva kuri wa mukirisitu wo hasi kugeza kuri pasiteri babona uburyo bwo gutanga ibitekerezo byabo.
Mu 2019 RGB yasabye ko hashyirwaho amashuri yigisha abavugabutumwa. Ni izihe mbaraga zigiye gushyirwa mu kubaka amashuri ya Tewolojiya muri ADEPR?
Pst Ndayizeye: Dufite ibigo by'amashuri birenze 200. Guha imbaraga ishuri ryigisha Tewoloji biri mu byihutirwa bizibandwaho.
Mukijya ku buyobozi mwakomoje ku gushyiraho ishuri ryigisha umuziki muri ADEPR, umushinga ugeze he?
Pst Ndayizeye: Hari ishuri ry'amahugurwa mu bya muzika rigiye gutangira i Gihundwe [mu Karere ka Rusizi]. Rizatangirana n'abantu barenga 30 ariko bizagenda byaguka. Twifuza ko byazagera no mu zindi ndembo. Tuzi umumaro w'abaririmbyi mu ivugabutumwa no kuzana abantu kuri Yesu.
Aho tugana dukeneye kwibaza uko abantu bongererwa ubushobozi bujyanye n'igihe tugezemo. Twanatangije ikiganiro cya muzika kuri radio yacu, Life Radio.
Dove Hotel iri mu mitungo ibyara inyungu ADEPR ifite, ubu ihagaze ite?
Pst Ndayizeye: Hoteli irakora neza. Tumaze igihe turi mu bihe bidasanzwe kubera COVID-19 yatumye abagenzi bava hanze batinjira mu Rwanda. Turakora kandi uko abantu banoza imikorere, bizatuganisha aho hoteli izajya itanga umusaruro ku itorero. Turacyari kwishyura ariko turishimira ko imikorere yayo iba myiza.
Ku mwenda wa BRD [ungana na miliyari 3.5 Frw], hasigaye kwishyura miliyari na miliyoni 800 Frw, kandi ni urugendo rushimishije. Nta kibazo twagize mu kwishyura, turashimira abanyetorero. Turizera ko imikorere izarushaho kuba myiza.
Imyaka ibaye icumi, abakirisitu batanze imisanzu mu Kigega CICO ariko ntibazi irengero ryayo? Mugiye kubikoraho iki?
Pst Ndayizeye: Mu rugendo tumazemo umwaka, twahereye ku bikeneye kuvugururwa bituma itorero rigira imikorere ihamye, hari ibindi bitarakorwaho ariko biri muri gahunda; ubu tuvuye mu nzibacyuho bizashyirwa mu byihutirwa.
Dufite urwego rushinzwe imitungo y'itorero, mu gushaka abantu harimo kureba uko imitungo y'itorero ibyazwa umusaruro, itanditse ikandikwa n'ifite ibibazo [nk'ubutaka bw'ahari Manumetal] bigasobanuka.
Nka CICO abantu bakwiye kumenya uko bigomba gusoza ntibikomeze kuba ikibazo gihoraho ahubwo kizagire igihe kirangirira.
Umushinga wo gushyiraho televiziyo ya ADEPR ugeze he?
Pst Ndayizeye: Twamaze kwemererwa gukora uwo mushinga ariko birajyana no kugeza radio ahantu hose mu gihugu. Mu bikorwa biri imbere harimo kwagura aho radio igera ariko n'ibikoresho bya televiziyo birahari. Ni umwe mu mishinga izashyirwa muri gahunda y'ibikorwa biri imbere.
Ni ubuhe buryo muteganya gukoresha buzatuma ibibazo bishingiye ku micungire y'umutungo yagiye ituma benshi mu bayobozi bavaho nabi biba amateka?
Pst Ndayizeye: Ni ukubaka amategeko ku buryo ibikorwa byose bifite aho bihuriye n'imicungire y'umutungo uko bikorwa, bigengwa n'amategeko ahamye. Icya kabiri ni ukubaka inzego ariko unafite abakozi babishoboye kandi bubakiye ku ndangagaciro zikwiye.
Iyo amategeko akoze neza ndetse iby'ingenzi bifashe itorero iyo biri muri sitati ntibihindurwa na buri wese. Kugira amategeko ni kimwe ariko kugira abantu bashobora kuyarinda ni ingenzi.
Abanyetorero turabaha icyizere ko amategeko adashobora guhindurwa kuko ingingo z'ingenzi zashyizweho muri sitati.
Nyuma y'amavugurura yakozwe, ni ibiki by'ingenzi bigiye gukorwa mu buryo bwihutirwa
Pst Ndayizeye: Iby'ibanze bigiye gukurikiraho harimo kubaka inzego guhera hasi ku itorero, kuzamuka kugeza ku Nama Nkuru y'Itorero na yo izashyiraho Urwego rushinzwe 'audit' n'urufasha mu gukemura amakimbirane. Nyuma hakurikiraho amahugurwa yo kwigisha abantu.
Mu mavugurura harebwa ibikeneye guhindurwa [formation], intambwe ya kabiri ni ukubisobanukirwa no kubisobanurira abantu [familiarization], intambwe ya gatatu ni uko bikorwa mu buryo bukwiye [foundation]. Harimo no gutegura bya bikorwa byo mu nzego zose bitangiriye hasi, bigahuzwa ku rwego rw'igihugu bishingiye ku ho itorero rigana.
Mutekereza iki ku kugabanya imishahara by'umwihariko muhereye ku y'abagize Biro Nyobozi?
Pst Ndayizeye: Hari urwego rushinzwe iby'imishahara, umushahara ujyana n'inshingano. Hari igihe usanga hari amakuru asakazwa bitewe n'ibyo abantu bahisemo, ariko batitaye ku kumenya igikenewe, igikwiye kuvugwa, icyakozwe gishingiye kuki, icyari gisanzweho ni igiki? Ikiriho ni uko bwa bushobozi bw'itorero n'inshingano duha abantu ku nzego zitandukanye bihuzwa n'amikoro y'itorero yo kubafasha kuzigeraho.
Nyuma ya manda y'imyaka itandatu, urifuza kubona ADEPR he, ni iki wumva wazibukirwaho mu gihe uzaba wavuye ku buyobozi?
Pst Ndayizeye: Iyi myaka itandatu tuyisoje itorero ari icyo rikwiye kuba cyo, uhereye ku izina ryaryo, turi itorero rya Pantekote [ry'Umwuka], tuyisoje ari abanyamwuka, bayobowe n'Umwuka Wera, ujya mu buzima bwa buri munsi bw'abantu ukabona bakijijwe, naba nishimye.
Nyisoje abantu bari muri ya misiyo irimo ivugabutumwa ryo guhindura abantu abigishwa ba Yesu no guhindura abafatanyabikorwa baryo mu buryo bwuzuye muri bwa burezi, ubuzima n'indi mishinga naba nyuzwe. Tuyisoje abantu bagaragaza indangagagaciro z'ubukirisitu, ubunyangamugayo, babazwa inshingano zabo, berekana kwitanga byatunyura. Twifuza gusoza iyi manda itorero ari cyo rigomba kuba cyo.
Source: Igihe.com
Daniel@agakiza.org
Source : https://agakiza.org/Nyuma-y-imyaka-6-Pst-Ndayizeye-ADEPR-ayifuza-mu-kihe-cyerekezo.html


c: text/html

text:
Tariki 8 Mata 1994 nibwo ubuhamya bw’inzira y’umusaraba ikomeye bwa Ally Soudy yatangiye uburyo we n’umuryango we ari bwo batangiye guhigwa ariko bakabasha kumara iminsi myinshi bihishe mu kazu k’imbwa n’ubuhamya bukomeye.
Ally Soudy, ni umwe mu banyamakuru bazwiho kuba baragerageje gukundisha Abanyarwanda umuziki wabo, aho indirimbo z’inyamahanga zari zarigaruriye imitima ya benshi. Yatangiriye itangazamakuru kuri Radio Salus aho yakoraga mu kiganiro cy’imyidagaduro cya ‘Salus Relax’, akomereza kuri Radio Isango Star mu biganiro birimo Sunday Night, ahava mu 2012 ajya gutura muri Amerika.
Muri iki gihe hibukwa abazize Jenoside yakorewe Abatutsi, yatanze ubuhamya bukomeye . Yavuze uburyo umuryango we wari utuye i Kabuga ya Kigali watangiye guhigwa rugikubita ariko ukabasha kwihisha mu buryo budasanzwe mu minsi yakurikiyeho.
Mu buhamya bwe, Ally Soudy yagize ati "Ndibuka ko ku itariki ya 8 Mata 1994 ari bwo interahamwe zaje gutera iwacu zigamije kutwica [...] Twumvishe urusaku rwazo, induru n’uburyo bahondaguraga urupangu rwari rufunze bashaka kurusenya ngo binjire, twahise duca mu gikari dusimbuka urupangu inyuma twese abo mu rugo turi kumwe na mama dore ko yaturerega wenyine kuko uwakamufashije yari yaritabye Imana mu 1993."
Yakomeje agira ati ".Twarasimbutse tugwa inyuma mu rugo rw’umuturanyi wari umupasiteri. Kubera ubwoba nawe yagize kuko bari batangiye kudushakisha mu ngo z’abaturanyi yaduhishe mu kazu gato cyane imbwa ye yabagamo ariko itagihari. Twagiyemo twese kandi dukwirwamo twari abantu bagera kuri barindwi, maze imbwa (iyi yari iyacu) yaradukurikiye iraza iryama imbere y’ako kazu yanga kuhava."
Ally Soudy yakomeje avuga ko muri ako kazu babayemo iminsi atazi umubare, gusa interahamwe zarazaga gusaka ahantu hose zagera kuri ako kazu imbwa ikabamokera cyane bagasubirayo bavuga ngo ni akazu k’imbwa, ngo Daphrose ntiyakwirwamo n’urubyaro rwe.
Ati "Nyuma interahamwe zaje gusaka muri urwo rugo na none zigeze kuri ka kazu zigira amakenga ziti ’ni gute iyi imbwa itajya iva hano kandi igahora itumokera cyane?’ Bafata umwanzuro wo kuyihakura maze bafungura ka kazu badukuramo twese, batangira kutugera amacumu, n’imihoro... Gusa iyo isaha itaragera iba itaragera!
Kugeza ubu Ally soudy ntarabona umubiri wa Maman we umubyara Wibabara Daphrosa ngo amushyingure mu cyubahiro.
Umubyeyi we witwaga Wibabara Daphrosa, sekuru na nyirakuru [Hitimana Xavier na Nyirabuhoro Anastasie], ba nyinawabo, ba nyirarume na babyara be bose bishwe muri Jenoside yakorewe Abatutsi mu 1994.
Ubu ni ubuhamya Ally Soudy yanyujije kuri Instagram ye mu 2019 ubwo twibukaga ku nshuro ya 25 Jenoside yakorewe Abatutsi.
Ubu turibuka ku nshuro ya 26 Jenoside yakorewe Abatutsi, ku nsanganyamatsiko igira iti "Twibuke Twiyubaka".
Ubutumwa bw'umuryango wa Ally Soudy bagifite intimba yo kuba batarashyingura Wibabara Daphrose
Umuryango wa Ally Soudy mbere ya Jenoside yakorewe Abatutsi mu 1994

robotstxt: allowed

filter: keep


text:
Umuhanzikazi Uwishema Rosaline(Rosy) Yiga mu mwaka wa kane w’icungamutungo (management) muri Kaminuza Nkuru y’u Rwanda. Mu gitaramo cy’inkera y’abahizi cyabaye kuwa 20 Mutarama 2012 muri iyi Kaminuza, yahawe igihembo cy’umuhanzikazi witwaye neza, ni ukuvuga uwagaragaje umwete mu mwuga we kurusha abandi, mu mwaka ushize wa 2011.
N’ubwo nta mukunzi agira wihariye, indirimbo ahimba akanaziririmba zibanda ku rukundo ariko ngo nizivuga ku buzima busanzwe na zo araziririmba.
Yatangiye kuririmba mu mwaka w’2009, kugeza ubu amaze gushyira ahagaragara indirimbo zigera kuri 7 ari zo Witinya, Dj, Mbariza, Paradizo, Sinakwanze, Ni wowe n’Umunsi ku munsi yaririmbanye na Ali Sudi.
Rosy Afite n’izindi ndirimbo zigera kuri 7 zikiri muri studio zizasohoka mu minsi iri imbere. Muri izo ndirimbo yamaze gushyira ahagaragara, 2 muri zo zigaragaza amashusho, Izo ni Ni wowe na Sinakwanze.
Kubera ko zimwe mu ndirimbo nka Ni wowe, Sinakwanze,… zivuga ku rukundo, twifuje kumenya uwo aba abwira kandi avuga ko nta mukunzi agira, maze amwenyura, agira ati “njye ku bwanjye nta we nabwiraga. Natekereje uko nabwira umukunzi ndamutse mufite nuko mpimba ziriya ndirimbo.” Uretse iz’urukundo, indirimbo zivuga ku buzima muri rusange ahimba azikura ku biba kuri bagenzi be ndetse n’ibimubaho ubwe.
Ku bijyanye no kuba kuririmba yabigira umwuga, Rosy yavuze ko abyifuza, ariko bitewe no kuba mu Rwanda hakiboneka abakoresha indirimbo z’abandi bataziguze (pilatage) bimuca intege. Yunzemo agira ati “numva nzajya nkora akandi kazi kazamfasha gutera imbere mu muziki. Igihe uburenganzira bw’umuhanzi buzatangira gukurikizwa neza mu Rwanda, hari igihe kuririmba byazanteza imbere.”
Kuba muri kaminuza yigamo habamo abahanzi benshi byakanguye impano yari asanzwe yifitemo yo kuririmba, ati « Mbere nabwo nakundaga kuririmba, rimwe na rimwe nkaririmbira abana twiganaga ariko nari ntarabona umwanya wo kwicara nkahimba indirimbo nkanayishyira ahagaragara.” Kubera iyo mpamvu, ngo mbere y’uko asohoka muri iyi kaminuza azahakorera igitaramo cyo gushyira ahagaragara indirimbo ze zose, Ibi yabishimangiye agira ati “muri Kaminuza ni ho natangiriye umuziki, ndifuza kuzahasohoka nkoze ikintu kigaragara.”
Hari igihe abahanzi baba bazi no kwifashisha ibyuma by’umuziki, Rosy we ntarabigeraho n’ubwo ubu ari kwiga gucurangisha gitari. Kugeza ubu uyu muhanzi ahimba indirimbo akazijyana muri studio ari na zo zimushyiriramo injyana y’ibyuma bijyanye. Atangira yifashishaga studio Maurix Music yakoreraga mu mugi wa Butare, ariko ubu iyo studio ntikihakorera kandi ngo nta n’indi ahazi. Ibyo bituma asigaye yifashisha iz’i Kigali.
Uretse umuziki, Rosy akunda Imana, umuziki, kuba hamwe n’inshuti ze, dore ko agira nyinshi n’ubwo nta mukunzi wihariye aragira. Rosy kandi ngo akunda amahoro, akanga ibimutesha umutwe, abamubeshya ndetse n’abarenganya abandi.
Reba Video
Urukundo
Abahanzi Nyarwanda: Uwishema Rosaline(Rosy)
at 14:28
Labels: abahanzi nyarwanda, ibyamamare


text:
Tuyishimire Théogene ni umwe mu baritaye mu gutwi mbere, yiyemeza kwifashisha ikaramu ye mu guhanura urubyiruko bagenzi be kugira ngo u Rwanda rukomeze kwanda mu mahanga ruhorane ‘ijabo n’Ijambo’ nkuko indirimbo yubahiriza igihugu ibitwibutsa.
Iki ni igitekerezo yifuje gusangiza urungano
Nshuti yanjye, Rungano;
Nejejwe no kukwandikira nkwifuriza amahoro, umuhate no guhatana ngo twigobotore ibihe bitoroshye turimo, bikubere ingabo idatezuka.
Muri iyi baruwa, nasubije mu buryo butsitse bimwe mu bibazo twibaza nk’urubyiruko , si ubunyanda bwatumye ntasubiza byose, ahubwo n’uko nanjye hari ibyo ntasobanukiwe neza. Mu mibereho ya muntu ntawe umenya byose, ariko ufite umuhate wo kumenya kandi akabishishikarira hari icyo asumbya utagenza atyo.
Inyota n’umuhate wo kumenya bikubere inshuti, kandi ujye iteka wibuka ko aho uri hose hakubera ishuri, bityo wibaze icyo wahigira nuko hakubyarira umusaruro.
Isi ni ngari ariko ikoranabuhanga ryatumye iba nk’umudugudu bityo ingaruka mbi z’ubumenyi buke cyangwa z’amakosa akozwe n’uw’ikantarange, na we aho uri zakugeraho mu kanya nk’ako guhumbya.
Impamvu ni uko utazi icyo iminsi ihatse, ni ngombwa ko wiyungura ubumenyi uko bwije n’uko bukeye, bityo ejo n’ejobundi hakazagusangea ukereye urugamba urwo arirwo rwose.
Ubumenyi nkushishikariza kugirira inyota, ndakwibutsa ko butazatuma ibibazo bizimira ahubwo buzagufasha guhangana nabyo no kubyigobotora.
Urukundo rwawe rwo gosoma ibitabo uruvomerere rutohe, kandi umutima wo kumenya uwukomereho. Ujye usoma kandi usangize abandi ubumenyi wungutse birakwiye, gusa ibyanditswe byose siko biba ari ukuri cyangwa ngo bibe ihame, bityo uragenzure kandi ushungure, mubyo usoma ibyakubaka abe ari byo wubakiraho ubumenyi uvoma mu gusoma, kandi ibiri ukuri, ubigabire icumbi.
Uritondere abandika bashyize imbere indonke cyangwa imbehe, kuko no ku zuba ry’impeshyi ntibatinya kubeshya ko umusonga ubazonze. Bene abo rero batuma inzira yari nyabagendwa, ihinduka inzitane, icyari icyizere kigahinduka inzitizi. Urakomere ku kuri, kandi ikiri icyawe ukirinde bitinde ndetse bizire iherezo.
Impungenge uterwa n’imbuga nkoranyambaga, ni ikibazo usangiye n’imbaga ya benshi, bibaza imikoreshereze ndetse n’ingaruka z’izo mbuga. Uko mbibona izo mbuga zigira ingaruka nziza cyangwa mbi bitewe n’uko nyir’ubwite azikoresheje, kuko ntitwavuga ngo ni mbi kandi hari abazikoresha mu bucuruzi, bamenyekanisha ibicuruzwa byabo, byongeye kandi bakazifashisha bafasha ababagana.
Ku rundi ruhande hari abazikoresha mu buryo bubi kugeza aho zibazanira uburwayi bw’agahinda gakabije. Bityo rero nsanga nyiri ubwite afite uruhare mu kugena ingaruka izo mbuga zigira mu buzima bwe, amahitamo ni ayawe.
Bitewe n’icyerekezo wahaye ubuzima bwawe, ukwiye no kugena uko ukoresha izo mbuga. ukazigenera umwanya runaka kandi utabangamiye izindi gahunda. No mu gihe uzikoresha, ni ngombwa kwita ku bigufitiye umumaro kurusha ibindi, kugira ngo igihe wihaye cyo gukoresha izo mbuga nikirangira, ube wamaze gukora iby’ingirakamaro.
Urwatubyaye rukeneye urubyiruko rushyize hamwe mu gukemura ibibazo no kugera ku cyerekezo cyiza rwihaye. Ibyo ntibyagerwaho abarwo bose badashyize imbaraga zabo hamwe. Hari abo usanga badacana uwaka kandi bitewe n’impamvu ingana ururo. N’iyo byaba ibya wa mugani ko “ntazibana zidakomanya amahembe, urumva bikwiye koko ko Benimana babana barebana ay’ingwe?
Ntibikwiye rwose. N’aho waba ubiziho babere umuhuza n’umwunzi ubegere uti “Mbaziho ubushobozi, mushishoze mushakire hamwe umuti, mwongere muturane mutuje kandi mutekanye, mubikorane umwete hato bitazabyara umutego mutindi.”
Nihagira icyongera kubisoba kandi, nti mugasubiranemo nk’abatavuka i Rwanda, ahubwo mujye musobeka imbaraga muhuze ibitekerezo. Mutekereze icyakemura ikibazo kandi kikabateza imbere.
Imbere heza, hazera imbuto tubiba uyu munsi. Umunsi ku wundi ujye ubizirikana kandi ushishikarire kubiba imbuto z’indobanure.
Mu kubiba kwawe jya wibuka ko urwiri ruza rutabibwe, uhorane amakenga kandi wishakemo imbaraga zo kurinda imbuto zawe. Umurima wawe uwubagarire ku gihe kandi ibyonnyi byose ubihindire kure.
Inama uruhuri zizahurira iwawe, ariko ndakwibutsa ko umurima uhinga ari uwawe. Urumve udatinze, gusa ushungure cyane uzirikana ko uburo bwinshi bubishya umusururu. Izikubaka kandi zinyuze icyerekezo washimye, uzishingireho indi ntego, bityo ejo urangamiye, hazabe imbonera mu mboni y’imbaga.
Ibyo waretse kwiga no gukora bidatewe n’uko nta mumaro bifite ahubwo bitewe n’amagambo y’abacantege, n’abadasobanukiwe iby’uko ubayeho, ndagushishikariza kubisubukura kuko bitabaye ibyo wazashiduka ntacyo ukoze, kuko icyo wakora cyose Rubanda ntiruzabura guhwihwisa, bitewe wenda n’ubumenyi buke, kudasobanukirwa, ishyari cyangwa kwikuraho umugayo w’ibyo rutabashije gukora.
Kora igikwiye mu gihe gikwiye, ureke abavuga bavuge, “Ntawe ubuza inyombya kuyomba.” Uwo ni umugani w’abacu, bamenye kuva kera hose na kare, ko uw’umurimo aruta uw’uwumunwa.
Useruke wemye, ukereye imihigo, uhigire gushakira urwakubyaye imbuto n’amaboko. Amaboko yawe ahore anoza umurimo. Aho uri hose ubabere urugero rutageruye rw’umurava, ubwitange n’ubupfura, bikwiye kuranga buri wese uvuka i Rwanda.
Uvuka iwacu utagenza nk’abaho, ngo arangwe n’ubupfura n’ubumuntu bikwiye uw’i’Rwanda, jya umugaruza ineza, umwereke umurongo ukwiye.
Kuko ari uwacu ntakumuhana, ariko niyigira icwende, kandi wari wakoze iyo bwabaga ngo umuganure mu murongo ukwiye, ku bwanjye ndumva wamurekera igihe kizamugenera ikimukwiye.
Indangagaciro z’ubunyarwanda uzikomereho kandi uko bwije n’uko bukeye uharanire ko urwakubyaye rwogera imahanga, abiha kuruhangara bitwaje mvahe na jyahe, ntubahe icyuho. Uhore wuhirira buri rurabo rwiza rutatse u Rwanda, kandi gutera urundi rusanga izisanzwe, ntubifate nk’inshingano zisanzwe. ahubwo ubikorane umwete kugira ngo rwogere hose mu byiza none n’ejo.
Isi ni urusobe rw’ibidasesenguye, witonde udatonekara kandi ntutinde utadindira. Mu bo mubana, ugira icyo agusumbya uramwigireho utamwigana ahubwo urushako kubaka uwo uri we. Uwo ugize icyo usumbya uramuhugure, wabona ariwe buramiro bwawe bw’ejo, ntawe umenya icyo iminsi ihatse kandi ngo iteka inzovu mu rwabya. Ibyo nakubwira ni byinshi ariko ubwira uwumva ntavunika.
Utashye umukozi wese umubwire akomeze akere umurimo, ahore akorana umurava, umuvuduko w’iterambere burya uva mu kwiyuha akuya.
Umucuruzi mubwire uti “ubucuruzi ukora ubukorane ubunyamwuga n’ubunyangamugayo nk’uko bisanzwe, ni byo bituma abakugana banyurwa n’ibyo ukora, ndetse bakakurangira n’abandi, kuko bazi ko mubyo ukora uri nta makemwa.”
Abarinda ubusugire bw’u Rwanda aho bari hose nti “barukotanire, rusugire rusagambe, ubusugire bwarwo bugume bube ntavogerwa.”
Abanditsi bose nti “Mukomeze mwandike amateka y’urwababyaye nibwo buryo bwiza bwo kuyarinda no guhangana n’abashaka kubara inkuru z’iwacu batatubajije, bibwira ko batuzi kurusha uko twiyizi.”
Ababyeyi bose nti “Sinabona uko mbashimira mukomeze murere u Rwanda uko bikwiye, ntiruteze kongera kuraga gito kuko murera neza”
Uri ibwotamasimbi akomeze aruheshe ishema, arutake ibi bitanaze, anyomoze abarutaranga, kandi kurushakira imbuto n’amaboko bimubere intego nyamukuru.
Urungano rwose nti "Kujya mbere, bibimburire izindi ntego."
Mugire amahoro.
Tuyishimire Théogene


text:
Umushinga w'itegeko rigenga Urwego rw'u Rwanda rushinzwe Igororwa, ufite intego zinyuranye zirimo gushyiraho itegeko rigenga RCS rijyanye n'intego yayo yo kugorora binyuze mu gufasha abagororwa kongera kuba abantu bubaha amategeko no kubategurira gusubira mu muryango hubahirizwa uburenganzira bwabo bw'ibanze.
Naho intego z'umushinga w'itegeko ryerekeye serivisi z'igorora harimo ko ugamije kunoza uburyo bushya bw'igorora bwibanda ku kwigisha no guha ubushobozi umugororwa bizamufasha asubiye mu muryango.
Mu isobanurampamvu ry'uyu mushinga, ugaragaza ko hari inyito zakoreshwaga zizahindurwa, aho Gereza izitwa Igororero, Uwahamwe n'icyaha wakatiwe azajya yitwa Umugororwa naho Umucunga-gereza yitwe Umukozi w'igororero.
Ingingo ya 16 y'uyu mushinga ifite umutwe ugira uti 'Gahunda yo kwigisha', igira iti 'Urwego rushyiraho ingamba na gahunda bigamije kwigisha abagororwa gusoma no kwandika.
Urwego rushyiraho kandi gahunda yo kwigisha ijyanye na gahunda ya Leta mu kwigisha abantu bafunzwe ku rwego rw'amashuri abanza, ayisumbuye n'amashuri makuru na gahunda y'inyigisho mu mashuri y'ubumenyingiro n'imyuga.
Urwego runagenera abantu bafunzwe amahugurwa ku nyigisho z'imibereho myiza n'uburere mboneragihugu kugira ngo bitegure gusubira mu muryango.
Umugororwa wakurikiye gahunda y'inyigisho rusange ahabwa impamyabumenyi ku masomo yahawe, naho uwakurikiye gahunda y'imyuga akagenerwa impamyabushobozi ku mwuga yahuguriwe."
Ubwo Abadepite baganiraga kuri uyu mushinga, Umunyamabanga wa Leta muri Minisiteri y'Ubutabera ushinzwe Itegeko Nshinga n'Andi mategeko, Amb. Nyirahabimana Solina yavuze ko uyu mushinga uzafasha abagororwa kuba abantu batanga umusaruro ku gihugu cyabo nubwo baba bafunze.
Amb. Nyirahabimana yavuze ko ibi byose byatekerejweho nyuma y'aho bigaragariye ko iyo hitabajwe uburyo bwo guhana mu magereza gusa bishobora gutuma ufunzwe ahubwo arushaho kuba mubi igihe azaba afunguwe biturutse ku buzima bukomeye yanyuzemo.
Yavuze ko u Rwanda rwafashe umurongo wo kugorora kuko abafunzwe barenga 50% bari munsi y'imyaka 40 ibintu bivuze ko bazarangiza ibihano byabo bakarekurwa.
Ati 'Guhana ni ihame ariko se ni gute tubahana (abagororwa) kugira ngo igihe bazarekurwa, batazasubira mu byaha cyangwa ngo babe ikibazo kuri sosiyete basubijwemo. Aya ni amahitamo ya politike agamije gufasha abafunze kuba abaturage beza.'
UKWEZI.RW
Source : http://www.ukwezi.rw/mu-rwanda/Amakuru-anyuranye/Muri-Gereza-hagiye-kwigishwa-amasomo-kuva-kuri-Primaire-kugeza-kuri-Kaminuza-Gereza-yitwe-Igorerero


text:
Ubusanzwe mu Rwanda gukuramo inda ni icyaha gihanwa n’amategeko kuko ingingo ya 123 n’iya 124 y’igitabo cy’ibyaha n’ibihano yerekana ko ukuyemo inda akabihamywa n’urukiko ahanwa.
Icyakora ingingo ya 125 itanga irengayobora ikagaragaza ibice bitanu aho nta buryozwacyaha bubaho iyo umuntu yakuyemo inda bikorewe kwa muganga wemewe.
Harimo kuba uwatewe inda ari umwana utaruzuza imyaka 18, kuba umugore yaratewe inda afashwe ku ngufu, umugore yarashyingiwe ku ngufu atabishaka, kuba utwite yaratewe inda n’uwo bafitanye isano ku gisanira kitarenze icya kabiri n’igihe byemejwe n’abaganga ko inda atwite ishobora kumutera ibibazo cyangwa ikabitera umwana.
Bamwe mu babyeyi bo mu Karere ka Kamonyi babwiye IGIHE ko bacyumva iryo tegeko batarisobanukiwe neza, bagira impungenge ko umwana wese utewe inda azajya ayikurirwamo ku gahato.
Mbonabucya Anne Marie afite umwana watewe inda afite imyaka 16 y’amavuko. Ku bwe asanga gukuriramo umwana inda bikwiye kwitonderwa.
Ati “Ni ibintu byo kwitonderwa kuko umwana ushobora kujya kumukurizamo inda bikarangira ahasize ubuzima. Njyewe ntabwo mbyemera kuko hari ubwo bayikuramo ugasanga bose urababuze [umwana na nyina] cyangwa ugasanga wa mwana utwite bimusigiye igikomere ko yishe umuntu akazajya ahorana ihungabana.”
Uyu mubyeyi akomeza avuga ko igikwiye gushyirwamo ingufu ari ugukumira gutwita imburagihe kw’abangavu kuruta kubabwira ko igihe batewe inda bazazikurirwamo.
Undi mubyeyi witwa Niyoyita Dancille na we avuga ko kubwira abangavu ko utewe inda imburagihe azajya ayikurirwamo bimuteye impungenge.
Ati “Hari abakobwa bashobora kubyumva nabi bikabashora mu busambanyi ngo nibaziterwa bazajya bajya kwa muganga bazikuremo. Njyewe numva dukwiye gukomeza kurera abana bacu neza tukababwira ko gusambana ari bibi bakabyirinda.”
Akomeza avuga ko abasobanura icyo itegeko rivuga ku gukuramo inda bakwiye no gusobanura ko kuyikuramo bishobora kugira ingaruka, bityo abantu bakwiye kwirinda cyane.
Ati “Nonese twese ntituzi ko kwirinda biruta kwivuza? Abana bacu tubarinde gusambanywa kuruta kubabwira ko utwise bamukuriramo inda.”
Ababyeyi baganiriye na IGIHE kuri iyi ngingo basabye ko hakomeza gushyirwa ingufu mu gushakisha no guhana abagabo n’abasore basambanya abangavu kugira ngo bacike kuri iyo ngeso.
Ikindi basaba ni ugukomeza gutoza abangavu umuco wo kudahishira ababasambanya.
Gasamagera Reverien ati “Abagabo basambanya abana bacu bajya bahanwa kugeza igihe bazabicikiraho kuko birakabije. Umukobwa wanjye bamuteye inda afite imyaka 17 bimugiraho ingaruka kuko yaranahahamutse.”
Hari n’abagaragaje ko imyemerere yabo itatuma bashyigikira abana babo ngo bakurirwemo inda kuko ari icyaha ku Mana.
Mukankubana Veneranda ati “Umwana yaba yarakoze icyaha cyo gusambana maze nkakora ikosa ryo kumushyigikira ngo akore n’icyo gukuramo inda, ntabwo nabikora. Nareka akabyara maze Imana ikazadufasha kumurera.”
Mporanyi Théobald, impuguke mu bijyanye n’ubuzima akaba n’Umujyanama mu Kigo giharanira uburenganzira no guteza imbere Ubuzima (HDI) asobanura ko gukurirwamo inda ku babyemerewe bidakorwa ku gahato ahubwo ari amahitamo y’uwayitewe.
Ati “Ntabwo itegeko rivuga ko bikorwa ku gahato ahubwo uwumva afite icyo kibazo ni we itegeko ritabara, tukababwira ko aho kugira ngo bajyane abana mu bavuzi ba magendu bajye kubangiza, nibabajyane kwa muganga ubyemerewe abafashe.”
Iyi mpuguke isobanura ko iryo tegeko ryashyizweho nyuma y’uko bigaragaye ko abangavu benshi bagiye baterwa inda bakajya kuzikuzamo mu buryo bwa magendu, bakangirika nyababyeyi abandi bagakuramo ubumuga cyangwa bakahasiga ubuzima.
Hari kandi abagiye bafungwa bitewe n’uko bahamwe n’icyaha cyo gukuramo inda mu buryo bwa magendu.
Mporanyi yavuze ko gukuramo inda ku babyemerewe bikorerwa ku bitaro bikuru, ibitaro by’akarere cyangwa ibyigenga byemewe na Leta cyangwa ivuriro ryemewe kandi bigakorwa na muganga wemewe. Iyo nda kandi igomba kuba itarengeje amezi atanu.
Yasobanuye ko ushaka iyo serivisi iyo ageze kwa muganga adasabwa ibyangombwa bihamwohereza cyangwa icyemezo cy’urukiko cyangwa icy’Urwego rw’ubugenzacyaha.
Yavuze ko iyo umwana utaruzuza imyaka 18 ahohotewe agaterwa inda akifuza kuyikurirwamo ariko ababyeyi be batabyemera, icyo gihe hashyirwa mu bikorwa icyifuzo cy’umwana.


text:
Gatsibo:Abayobozi b’amadini barasabwa kuba abambere mu gusengera ahantu hamwe n’abana babo
Abayobozi b’amadini n’amatorero barasabwa kuba urufunguzo mu gutuma ihohoterwa rikorerwa abana ndetse n’imirimo ivunanye bahabwa bigabanuka binyuze mu biganiro n’ababyeyi babo abenshi baba ari abayoboke bayo madini.Bityo ngo aba bayobozi bajye bakangurira abana babo gusengera aho basengera kuko byagabanya iryo hohoterwa.
Ibi byagarutsweho mu mahugurwa y’abayobozi b’amadini n’amatorero bagera kuri 40 yamaze iminsi ibiri mu Karere ka Gatsibo yateguwe na Coalition Umwana ku Isonga ku nkunga y’umushinga Plan International ndetse na Swedish International Development Agency (SIDA).
Aya mahugurwa yateguwe mu rwego rwo gushyira mu bikorwa umushinga w’uburenganzira bwo kurinda umwana no gufatanya bifite intego yo guteza imbere uburenganzira bwe, kurwanya imirimo ivunanye ahabwa ndetse n’ubundi buryo bwose bwo kutamwitaho.
Afungura aya mahugurwa, umuyobozi w’akarere ka Gatsibo wungirije ushinzwe ubukungu n’iterambere Theogene MANZI yibukije abitabiriye amahugurwa ko ari abafasha b’ingenzi akarere gafite.
Ngo ibyo kandi biterwa n’uko abayobozi b’amadini n’amatorero bafite ubushobozi bwo guhindura imyumvire y’abantu ndetse bagatuma bakora kandi bakanabaremamo kumva ko aribo bafatizo ry’iterambere ryabo.
Yashimangiye ko kwita ku mwana atari inshingano z’umuturage gusa,ahubwo ari ngombwa kuri buri muntu wese wifuza kubaho neza kugeza ku iherezo ry’ubuzima aho yagize ati”Gushyira imbaraga mu kurinda umwana umutegura neza ni ukwiyubakira(gutegurira) ahazaza hacu”.
Bamwe mu bayobozi b’amadini n’amatorero bitabiriye aya mahugurwa bemeza ko bamenye ko kurinda abana ihohoterwa ribakorwa Atari iby’ubuyobozi gusa ahubwo nabo bamenye ko hari icyo bagomba gukora kugira ngo iyo ngeso icike burundu.
Sheih Mustafa yagize ati”Nigiyemo ko kurinda umwana bitangirira mu bitekerezo. None rero nkanjye nk’umuyobozi w’idini,ubu mfashe inshingano zo kumenyesha abayoboke by’umwihariko ababyeyi, ku buryo batazajya babura mu gihe nk’iki cyo kubakangurira ku birebana n’abana babo”.
Mu genzi we Pasitori Jean Marie Vianney yongeyeho ati”Muri iki kiganiro nigiyemo ko kurinda abana ihohoterwa Atari inshingano z’ubuyobozi gusa,ahubwo nk’umuyobozi mu itorero nanjye iyi nshingano irandeba”.
Kuri iyi ngingo y’abana bakoreshwa imirimo ivunanye no guhohoterwa,umuyobozi wa Polisi mu karere ka Gatsibo SUPT Patrick Butera yashimangiye ko abayobozi b’amadini n’amatorero bashobora gutuma imyumvire itari myiza iri mu babyeyi ihinduka.
Yagize ati”Aboyobozi b’amadini n’amatorero nibo rufunguzo rwo gushyiraho ubumwe mu bantu ndetse bagatuma bushinga imizi,bityo nk’uko batuma abantu baba bamwe nta gahato bakoresheje, bashobora gutuma n’ibi bihinduka!
Bagomba gutangira kujya bajyana n’abana babo mu rusengero nta kubona umwana asengera mu rusengero rumwe n’umubyeyi we ngo asengere mu rundi rusengero”.
Yakomeje agira ati”Ababyeyi nti bakita kubana babo muri iyi minsi kandi ni bamwe mu bagize ayo matorero n’amadini.Abayobozi b’amadini n’amatorero nibo babashinzwe!niyo mpamvu Bagomba gufasha Guverinoma nk’abafatanyabikorwa b’ifatizo”.
Uwari uhagarariye Coalition umwana ku isonga akaba ari umuyobozi w’imiryango itegamiye kuri Leta mu Rwanda Sekanyange Jean Leonard yasobanuye ko Coalition igizwe n’imiryango myinshi,ikora mu byo kurengera umwana.
Uyu muryango ukaba uteganya kuzakorera mu turere twa Gatsibo,Nyaruguru na Bugesera.Ikindi ngo guhitamo ibi bice by’igihugu, byatewe n’uburambe umuryango utegamiye kuri Leta Plan International uhafite.
Ibyo abahuguwe biyemeje kuzakora mu rwego rwo gufasha Leta harimo;Gucengeza mu bantu ibirebana n’uburenganzira bw’umwana ndetse no kurinda ihohoterwa rikorerwa igitsina mu gihe cyo gushyingirwa; Guhugura ababyeyi,urubyiruko ndetse n’abana muri rusange; gutanga amakuru y’ahabonetse umwana utitaweho neza ndetse n’uwukorewe ihohoterwa; Gutanga amakuru atigeze atangwa yerekeranye n’ahagaragara abana bahabwa imirimo ivunanye,abakorerwa ihohoterwa n’ibindi.
Akarere ka Gatsibo gaheruka kuza ku mwanya wa mbere mu turere twose gafite umubare mu nini w’abangavu batewe inda(batwite). ndetse n’ubushakashatsi buheruka gukorwa n’umuryango utegamiye kuri Leta CLADHO,bwagaragaje ko ibi biterwa n’ubucyene buri mu miryango abana bavukamo aho ababyeyi batuzuza inshingano zabo n’umumaro wa kibyeyi.
Kuri ubu ababateye inda bagera kuri 545 bamaze kugaragazwa ariko 81 nibo bamaze gufatwa bityo ingingo nyamukuru ni ukubahiga bose bagafatwa ntawusigaye nk’uko urwego rw’igihugu rw’ubugenzacyaha RIB muri aka karere rubyemeza kandi amadini n’amatorero ashobora kubigiramo uruhare.
Abayobozi b’amadini n’amatorero biyemeje Gutanga amakuru atigeze atangwa yerekeranye n’ahagaragara abana bahabwa imirimo ivunanye n’abakorerwa ihohoterwa
Maximilien Ruzigana Umuhuzabikorwa wa Coalition umwana ku isonga (ibumoso),Visi meya ushinzwe ubukungu n’iterambere muri Gatsibo Theogene Manzi (hagati) ndetse n’umuyobozi w’imiryango itegamiye kuri Leta mu Rwanda Sekanyange Jean Leonard(iburyo)
Umuyobozi wa Polisi mu karere ka Gatsibo SUPT Butera avuga ko kuba aboyobozi b’amadini n’amatorero batuma abantu baba bamwe, bagira n’umusanzu baha Leta mukumvisha ababyeyi(abayoboke b’amadini) uruhare rwabo mu kurinda imirimo ivunanye ihabwa abana n’ihohoterwa ribakorerwa
Yanditswe na Habarurema Djamali/MUHABURA.RW


text:
Muharanire ko u Rwanda ruhorana ikicaro rwubahirwa -Uwacu
Yanditswe na SEZIBERA ANSELME
Minisitiri w’Umuco na Siporo Uwacu Julienne arakangurira urubyiruko rusoje Intore mu biruhuko rugizwe n’abari hagati y’imyaka 8 na 20 y’amavuko guharanira ko u Rwanda rugira ikicaro gihoraho kandi rwubahirwa kuko rwareze neza kandi rufite abarukunda.
Uwacu yahaye umukoro Intore mu biruhuko ko zigomba guharanira ko u Rwanda rwicara mu kicaro k’icyubahiro (High Table) kandi rugatindayo, ntiruveyo ngo rugende rugaruke, ahubwo muharanire ko rujyayo rukagira ikicaro rwubahirwa kubera ko rwareze neza, rufite abahanga, rufite abakozi kandi rufite abantu bakunda igihugu cyabo.
Uwacu yasabye Intore ko nizigira uburyo bwo kujya kwiga mu mahanga zikwiye kugenda nk’Abanyarwanda, ugiye mu mirimo hirya no hino ku isi akazirikana ko uzamubona akwiye kumubonamo igihugu cye cy’u Rwanda.
Avuga ko uzarangwa n’imyifatire idahwitse nyuma y’izo mpanuro, aba agayishije umuryango we n’igihugu cye, ibyo kubyirinda bikazatuma buri wese aharanira iteka kuba indashyikirwa ukagera ku nzozi ndetse no kwirinda ko igihugu ke nk’u Rwanda kitaba mu bihugu biciriritse.
Agira ati: “Yaba uwiga mu Rwanda cyangwa mu mahanga u Rwanda ni urwo tugendamo cyangwa urutugendamo kandi u Rwanda ruri muri twe ni rwo rugari”.
Agaruka ku magambo y’umwe mu rubyiruko rwitabiriye itorero umwaka ushize wa 2017, aho yagarutse kuri za kirazira, imyitwarire igomba kubaranga, ariko ku rundi ruhande agaragaza ko hari bamwe mu babyeyi batabonera umwanya abana babo bakigira mu kabari bagasinda, bagaruka bakaza kurwana bikagira ingaruka ku bana batanabonye icyo barya n’ibindi bakeneye.
Avuga ko iyo ntore yasanze hanengwa abana ku myifatire nyamara hakwiye ko n’ababyeyi bari bakwiye guhabwa impanuro mbere. Aha Uwacu yibukije ababyeyi amakosa bajya bakora agira ati: “Abana tubatunga urutoki rumwe, enye zitureba”.
Atangaza ko hari n’abana bagera aho bakananira ababyeyi ariko bitari bikwiye ko umubyeyi aterera aho bigomba kwitabwaho hakiri kare, abibutsa ko umuryango ari igicumbi cy’umuco kandi inzego zo hejuru ziza zunganira ababyeyi barangije gushyiraho akabo.
Uwacu kandi atangaza ko ingeso nyinshi zirimo kwinjiza ibiyobyabwenge, guhohotera bigira ingaruka ku bana b’igihugu, bityo ababyeyi basabwa kuba hafi yabo cyane badashyize ubuzima bwabo mu gushaka ibibabeshaho gusa kuko byose byaba nta mumaro bifite abana bangirika.
Avuga ko ibintu byose mu gihugu bihari yaba umutekano, amashuri, ubwenge, ariko abibutsa ko ubuhanga budafite umutimanama ntacyo umuntu aba afite.
Habiyakare Ladislas nk’umubyeyi waherekeje umwana yashimye impanuro bahawe ndetse n’umukoro basabwa gusubiza, avuga ko ahanini ingaruka z’ibibi bigenda byibasira urubyiruko ari uko ababyeyi basa n’abatakaje inshingano zabo zo kurera ahubwo bagashyira ingufu mu gushaka ubuzima agasanga ibyo bikosowe nta kabuza u Rwanda rwahabwa ikicaro rwasabiwe.
Kaneza Brian usoje Itorero Intore mu biruhuko avuga ko batojwe kandi bagahabwa ubumenyi butuma bazabasha guhangana n’ikibi kibagiraho ingaruka kandi bagakorera igihugu kugira ngo gihagarare neza mu ruhando mpuzamahanga.
Itorero Intore mu biruhuko ririmo gukorerwa mu gihugu hose bikaba biteganyijwe ko rizasozwa ku rwego rw’igihugu tariki ya 17 Mutarama 2018.


text:
Umwe mu bakunzi bacu yaratwandikiye agirango tumugire inama. Yatubwiye ibi bikurikira:
Muraho, njye ndi umudamu nkaba mfite umugabo wanjye nkunda,umugabo wanjye dufitanye umwana umwe w’imyaka 4 akaba yaragiye hanze y’urwanda gukorerayo ariko yagiye tubanye nkicyumweru kimwe gusa..kuva yagenda amaze imyaka 4 atarataha,buri uko tuganiriye musaba ko yataha akaza agakorera inaha tukongera kubana ariko ntabikozwa ntanubwo ajya ambwiza ukuri nimb aazaza cyangwa nigihe azazira kandi njyee hano ikigali mpafite undi musore wankunze weee… mu byukuri arankunda nanjye bikandenga ubu aba ansaba ko twazakora ubukwe mukwezi kwa 12 tukabana nuwo nabyaranye nuwambere akemera kumurera…mubyukuri arankunda kandi nanjye ndikumva uwo twabyaranye atari kumpa igisubizo ngo nibura menye aho mpagaze,none ndikwibaza,ese mbigenze nte?
Mungire inama pee!


text:
Muri kamere yabo burya, ngo abagabo bakunda kureba no kwitegereza abagore. Igituma umugore cyangwa se umukobwa akurura umugabo ngo biterwa ahanini n’ibyo uwo mugabo akunda. Muri rusange, ngo nubwo abagabo bakunda ibintu bitandukanye ariko burya ngo hari ibintu by’umwihariko ku bagore bikurura abagabo muri cyane.Usanga abenshi mu bagabo bakururwa cyane n’imiterere y’umubiri, ibice bimwe nabimwe by’umubiri nk’igituza, amatako ndetse n’imisatsi. Gusa ariko ngo hari ibindi bintu 8 abagabo bose bahuriraho mu gukururwa n’abagore, nk’uko tubikesha urubuga rwa internet: www.helium.com.
1. Ibyishimo:
Umugabo wese aho ava akagera yishimira umukobwa cyangwa se umugore uhorana umunezero utajya atinya kwishimira ubuzima arimo ubwo ari bwo bwose, atari ukuvuga ko yabonye ibintu bihenze cyangwa se iby’agaciro, ahubwo mu buzima bwe bwa buri munsi agahorana akanyamuneza. Iki ngo gikurura abagabo cyane kuko ngo ibi biha icyizere umugabo cy’uko bishoboka ko uyu mugore cyangwa se umukobwa ashobora kunezerwa n’igihe bari kumwe haba muri byinshi cyangwa se muri bike.
2. Gushima no kunyurwa:
Abagabo bakunda abagore bashima. Mu gihe umugabo yagukoreye akantu runaka mwereke ko yakoze ikintu gikomeye. Mwereke ko wabonye kwitanga kwe ubihe agaciro, umushimire umubwire ko yakoze ikintu gikomeye kandi ko wishimye. Kuko ibi bituma umugabo yiyumva nk’umuntu ukomeye w’umugabo kandi ko afite akamaro kanini kuri wowe.
3. Imyitwarire myiza: Burya ngo abagabo cyangwa abasore muri rusange bakururwa n’abakobwa bitwara neza, mbega bashimwa na bose kuko ngo biba bibaha icyizere cy’uko uburere n’ubupfura bafite bashobora no kubisangiza abandi ndetse bakazanabitoza abana babo.
4. Kwiyubaha:
Abagabo bishimira kandi bagakururwa cyane n’abakobwa biyubaha kuko baba bagaragaza itandukaniro n’abandi kandi bagahesha ishema abo baziranye.
5. Gutekereza no kwita ku bintu:
Abakobwa bafite ibitekerezo , mbese batari ba ‘terera iyo’ bakurura cyane abagabo kuko ngo baba babona ko no mu gihe badahari bishoboka ko bafata inshingano z’urugo ntihagire icyangirika.
6. Kwemera gufashwa:
Abagabo bakururwa n’abakobwaa bemera gufashwa ariko batifata nk’abatishoboye kuko ngo baba bababonamo guca bugufi.
7. Kubaha abandi:
Iki ngo ni ikintu gikomeye gikurura abagabo kuko baba babona ko bene aba bakobwa bashobora kububahira inshuti zabo ndetse n’imiryango.
8. Gushyira mu gaciro:
Abagabo bakunda kandi bakishimira abakobwa bazi gushyira mu gaciro, kuko ngo baba bashobora kwifatira icyemezo ku buzima bwabo kandi bikagenda neza.


text:
Ntahandi hasigaye ibyaha uretse mu Nkiko Mpanabyaha(Tribunal pénal).Mu madini ho byaracitse rwose.Muri ibi bihe,nta mukozi w’Imana washaka abayoboke ari umugenzacyaha ngo ababone.N’iyo baje uwo munsi,buracya ntibagaruke.
Impamvu nta yindi ni uko kuvuga icyaha cy’undi burya ari icyaha.Mu rukiko ni ho umuntu aregwa n’undi.Mu by’iyobokamana,umuntu ni we wirega,akavuga cyangwa akatura icyaha cye.
Kandi no mu buzima busanzwe,uwahera ku bibi ukora,n’ubwo yaba ari incuti yawe kari ijana,ntimwakomezanya urugendo munezerewe.N’iyo mwarufatanya,mwaba murebana ay’ingwe,no kumwemera bikagabanuka.
Aha ni ho amasomo yo kuri iki cyumweru adufashiriza,cyane cyane irya mbere,aho Nyir’ukuturema atworohera ngo atongera umuzigo kuri ibyo byaha bisanzwe n’ubundi bituremereye.Tubyumve:
Koko Nyagasani,isi yose iri imbere yawe,nk’agakungugu katahungabanya umunzani cyangwa nk’agatonyanga k’urume kaguye ku butaka.
Nyamara ugirira bose impuhwe kuko ushobora byose,ukirengagiza ibyaha by’abantu kugirango babone kwisubiraho.Ukunda ibiremwa byose kandi nta na kimwe uhigika mu byo waremye,kuko iyo ugira icyo wanga,utari kwirirwa ukirema.
None se ni ikihe kiremwa cyari kubaho utabishatse?Cyangwa se ni ikihe cyari kurokoka utakibeshejeho?Utuma byose birokoka kuko ari ibyawe,wowe Mugenga w’ubugingo,kandi n’umwuka wawe uzira gushanguka,uri mu biremwa byose.
Bityo ugenda buhoro buhoro uramira abaguye,ukababurira,ubibutsa ibibatera gucumura,kugira ngo bigobotore ikibi maze bakwemere, Nyagasani(Ubuhanga 11,22-12,2).
Amasomo yandi ni aya:2Thes.1,112,2);Lc19,1-10).
Wowe witeguye kumwakira iwawe uyu munsi nka Zakewusi,tukwifurije icyumweru gihire muri iyo nzu yasusurukijwe n’impundu z’ibyishimo.
By P.B


text:
Abatuye mu Mutara ngo ntibazibagirwa ibyo bakorewe na Korali Iriba ya ADEPR Huye!
Yanditswe na: Ubwanditsi
2012-05-23 12:57:09
Ni kuri uyu wa gatandatu no ku cyumweru tariki ya 20 Gicurasi 2012 aho korali IRIBA yo mu rurembo rwa Butare (Butare-Ville) yakoreye ibiterane I Nyagatare mu byiciro bitandukanye. Byose bikaba byarabaye ku butumire bwa CEP/Nursing-UP aho korari Iriba yageze I Nyagatare kuwa gatandatu mu gitondo, maze itangira igiterane saa munani ku cyicaro cya ADEPR, Ururembo rw’Umutara.
Iki giterane kitabiriwe n’abantu basaga 700, aho bari bakubise baruzura bazengurutse ikibuga cy’imbere y’urusengero. Mu Ijambo ry’Imana yagejeje ku bitabiriye igiterane, Umushumba wari waherekeje iyi korali Iriba, yasomye ijambo ry’Imana rigira riti “kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo (Abefeso 2:10)”.
Ku cyumweru tariki ya 20 Gicurasi 2012, igiterane cyakomereje muri Morning Star Hotel bakunze kwita kwa Cyamazima, maze abanyeshuri b’Abapentekote bo mu bigo bya Nyagatare School of Nursing and Midwifery ndetse n’Umutara Polytechnic , bizihiza isabukuru y’imyaka itandatu umuryango basengeramo CEP umaze utangiye, kandi hashimirwa komite zicyuye igihe ndetse hanahabwa inshingano komite nshya.
Umushyitsi mukuru akaba n’Umunyamabanga mukuru w’ADEPR wari uhagarariye Representant legal utarabashije kuboneka kubera ubutumwa bw’umuryango yari arimo mu mahanga, Past Callixte KAMANZI yaboneyeho kwibutsa komite nshya inshingano bafite ati “Mugende muhindure abantu bo mu mahanga yose abigishwa, Matayo 28:18-20” kandi anasaba abari bateraniye aho guharanira kuyoborwa n’Umwuka w’Imana no kurangwa n’imbuto z’Umwuka (Abaroma 8:14, Abagalatiya 5: 16,22-23).
Mu bandi bashyitsi bakuru bari baje gushyigikira abanyeshuri, harimo Umujyanama muri komite y’ADEPR Jean Claude RUZIBIZA, uhagariye Departement d’Evangelisation et Vie de l’Eglise (DEVE) Past Alphan, Umushumba w’Ururembo rw’Umutara ndetse n’uw’Ururembo rwa Gitarama hamwe n’abandi ba Pasitori batandukanye.
Korari Iriba ikaba yarakomeje kubwiriza no gushimisha abari mu materaniro mu buryo bw’indirimbo. Nyuma yo kwiyakira kw’imbaga y’abantu basaga ibihumbi bitatu bari muri Salle nini y’iyi Hotel ari naho amateraniro yabereye, korari Iriba yasusurukije abari aho bagafatanya guhimbaza Imana, Perezida w’iyi Korari yaboneyeho gutanga aderesi zitandukanye umuntu yakwifashisha kugirango abone amakuru ahagije kuri korari. Yagaragaje aho DVD y’indirimbo z’amashusho z’iyi korari ziboneka, atanga urubuga rwa internet (www.iribachoir.fr.gd) ndetse na Email by’iyi korari ([email protected]
Korari Iriba yaharutse saa kumi n’imwe n’iminota makumyabiri (17:20) yerekeza I Butare maze igerayo saa tanu nk’uko umwe mu baririmbyi yadutangarije.
Twabatangariza yuko abasaga 50 basengewe kugirango bambikwe imbaraga harimo n’abakiriye Yesu nk’ umwami n’ umukiza bagatangira inzira y’agakiza.
Mr. KAYIRANGA Dieudonne
MOH/NSNM
Phone: +250783009299 or +250728009299
Email: [email protected] or [email protected]
Website: www.dikayira.weebly.com


text:
Nyamasheke:Shangi:Abajyanama bashya mu tugari n’umurenge basabwe kwita ku bibazo by’abaturage
Yanditswe na admin
Abajyanama 11 b’utugari na 3 bo ku rwego rw’umurenge wa Shangi mu karere ka Nyamasheke, batowe n’abaturage ngo basimbure abari batakirimo kubera izindi nshingano, barahiriye imirimo bashinzwe basabwa kwegera no gukorera abaturage.
Nk’uko Imvaho Nshya yabitangarijwe n’umunyamabanga nshingwabikorwa w’Umurenge wa Shangi, Ndindayino Jean Claude, ngo abarahiriye imirimo ya njyanama mu tugari n’umurenge, ni uhagarariye inama y’igihugu y’abagore, uhagarariye abarezi bo mu mashuri yisumbuye n’uhagarariye sosiyete sivile, na bariya b’utugari, bakaba basimbuye abagiye basezera kubera kwimuka, bikaba byateraga icyuho mu mikorere ya za njyanama.
Yagize ati “Kurahira kw’aba bajyanama icyo bisobanuye ni uko biha imbaraga imikorere ya njyanama z’utugari n’iy’umurenge kuko iyo njyanama ituzuye bigorana guterana, kandi uru rwego rurakomeye mu miyoborere y’igihugu cyacu, ari yo mpamvu twagombaga kuzuza izi nzego no kubarahiza kugira ngo batangire imirimo bihutishe iterambere ry’abaturage.”
Yakomeje agira ati “Kutuzura cyari ikibazo gikomeye cyane kuko nka biro ya njyanama y’Akagari ka Shangi yose yari yaragiye, bikaba byaratumye iki gihembwe cyose njyanama y’aka kagari idaterana kandi ari yo ibyemezo byose biyobora akagari bifatirwamo, ugasanga cyari ikibazo gikomeye cyashoboraga kubangamira imikorere myiza y’aka kagari.
N’ahandi bakaba baburaga ari yo mpamvu twihutiye kubashyiraho kugira ngo bafatanye n’abandi guharanira kwesa imihigo akagari kahize, kimwe n’aba bo ku murenge byari ngombwa ngo baze badufashe kunoza iterambere ry’abaturage.”
Umuyobozi w’aka karere Kamari Aimé Fabien, yasabye abajyanama bashya kumva inshingano zibategereje no guha agaciro indahiro barahiye n’ibendera ry’igihugu bafasheho, baharanira ko abaturage bagira iterambere ryihuse, bumva ibibazo byabo bakabigeza mu nama njyanama kugira ngo bishakirwe umuti, bakanakora bumva neza ibyo barahiriye.
Yagize ati “Mwibuke indahiro mumaze kurahira imbere y’abaturage, amagambo arimo n’ibendera ry’igihugu mwari mufasheho, mubakorere, mwumve ibibazo byabo mubigeze aho bigomba kugera, ibyo mushoboye gukemura mubikemure abaturage barusheho kwihuta mu iterambere, kuko iki ari igihango mugiranye n’igihugu cy’u Rwanda n’Abanyarwanda mukorera kugira ngo batere imbere kurushaho.”
Mukandayisabye Justine watorewe kujya muri njyanama y’umurenge ahagarariye inama y’igihugu y’abagore, yabwiye Imvaho Nshya ko yiteguye gukorera abaturage bamutoye arushaho guharanira ko abagore bakirigita ifaranga.
Yagize ati “Tuje tuzi ikituzanye n’icyo dutegerejweho. Tuzaharanira ko abaturage bagira imibereho myiza, by’umwihariko nkange uhagarariye inama y’igihugu y’abagore nzaharanira ko umugore arushaho gukora ku ifaranga adasabirije umugabo, akora ibikorwa bimuteza imbere, bikazasaba ko tujya inama kugira ngo ibyo twifuza bigerweho umugore wo muri Shangi abe yihagazeho ku byerekeranye n’iterambere rirambye.”
BAHUWIYONGERA SYLVESTRE


text:
Ku wa 1 w’icya 8 Gisanzwe C, 4/3/2019
Amasomo: 1º. Sir 17, 24-28; Zab 32 (31), 1-2.5-7; Mk 10, 17-27
None tuzirikane Ijambo ry’Imana turusheho ariko kumva neza icyo rigamije. Yezu yazengurutse uduce twose twa Isiraheli yigisha iby’Ingoma y’Imana. Yagaragaje ko byihutirwa kubihugukira. Si ko bose bari bitaye ku nyigisho ze ariko. Inyigisho ye yabaye nshyashya. Ataratangira, ni benshi bibwiraga ko batunganye kuko bakurikizaga amategeko yanditswe bitaga aya Musa. Iyo umuntu yatekerezaga ko ari imbonera kuko nta tegeko na rimwe arengaho, ubwo yishyiraga aheza muri byose. Yibwiraga ko yarangije ugushaka kw’Imana kose. Impungenge umwe mu bumvise Yezu yigisha yagaragaje ziduhaye natwe kwisuzuma tukamenya niba amategeko twigishijwe tuyakurikiza uko bikwiye.
Uwo muntu yazanye igishyika akubita ibipfukamiro imbere ya Yezu agira ngo amubwire icyo akwiye gukora kugira ngo azagere mu bugingo bw’iteka. Yezu ntiyazuyaje kumwereka inzira ikwiye. Icya mbere ni ukumenya amategeko cumi yatangajwe binyuze kuri Musa. Ayo mategeko, ni ayo gukurikizwa kuva mu buto. Barahirwa abayatozwa bagakurana umutima utsinda ibitsindagira muntu mu burindagizi akayoberwa akaro n’akatsi akajijwa mu byiza akwiye gukora no mu bibi agomba kwirinda. Ayo mategeko hariho abayakurikiza ku buryo bushimishije. Abo birinda inzira zose z’ubwicanyi. Bazamagana binoze. Birinda gusambana bagasezerera uwashaka kubibashoramo wese. Kwiba byo no kurimanganya babigendera kure. Ibinyoma na bene byo ntibajya imbizi. Birinda kugira uwo babeshyera cyangwa bashyashyariza. Birinda inabi yose yabaturukaho igamije kugirira abandi nkana. Kubaha ababakuriye, ba se na ba nyina, babyitaho ari na ko birinda kubaha no kumvira buhumyi.
Kimwe mu bitangaje ariko, ni uko Yezu yasobanuriye uwaje amugana ko ibyo byo gukurikiza amategeko bidahagije n’ubwo bwose ari intangiriro yo kubaho mu buzima bw’ijuru. Cyakora iyo habuze icy’ingenzi, ibyo gukurikiza amategeko bisa n’aho bidahagije kugira ngo umuntu yinjire koko mu busabane n’Imana. Ngo icya ngombwa cy’ibanze, ni ukugurisha imitungo no gufasha abakene. Ni byo rwose. Umutima Yezu ashaka ni wa wundi utihambiriye ku by’isi. Ni wa wundi wagutse usangira byose na bose. Ni wa wundi witaza ibishaka kuwigarurira byose. Ni umutima witangira abakene, abatishoboye n’abapfukiranwa. Umuntu ashobora kuba atari umugome, adasambana, atabeshya, atiba kandi agahora yibombaritse yubaha. Ibyo ntibihagije iyo adafite umutima ufasha abakene. Iyo atavungura ku bye ngo yitangire abatagira na mba, burya imisengere ye n’ubuyoboke bwe biba byarayotse.
Dusabirane umutima ubohotse wipakuruye ibyo utunze kugira ngo bibereho kunganira n’abatishoboye. Yezu Kirisitu wigize umukene, nadufashe twinyugushure imigozi sebintu yatubohesheje. Bikira Mariya naduhakirwe kuri Data Ushoborabyose. Abatagatifu duhimbaza, Kazimiri, Lusiyusi, Apiyani na Basini, badusabire iteka ryose.
Padiri Cyprien Bizimana


text:
Umujyi wa Kigali wihaye intego yo kubaka ruhurura nibura 3 buri mwaka
Yanditswe na MUKAGAHIZI ROSE
Eng. Rwunguko Jean D’amour, Umuyobozi Mukuru w’agateganyo ushinzwe ibikorwa remezo, imiturire n’ubwikorezi mu Mujyi wa Kigali avuga ko hagamijwe ko amazi anyura mu nzira zabugenewe aho kugira ngo agende asandare mu ngo z’abaturage cyangwa abasenyere cyangwa asenye n’imihanda, Umujyi wa Kigali wihaye intego yo kujya wubaka ruhurura nibura 3 buri mwaka, ugakora n’inyigo 3 za ruhurura kugira ngo umwaka ukurikiyeho hazage hubakwa ruhurura zakorewe inyigo kugira ngo amazi abashe kugezwa mu gishanga aho byateganyijwe ko agezwa.
Mu kiganiro n’Imvaho Nshya, Eng. Rwunguko yavuze ko ubundi amazi yangiza iyo ateretswe inzira anyuramo, kuko yo yishakira inzira hakaba ubwo anyuze aho atakwiye kuba anyura.
Yagize ati “Kubaka za ruhurura ni ukugira ngo tuyahe inzira zizwi agomba kunyuramo kandi nini ngari zikwiranye n’ingano y’amazi y’imvura ateganywa kunyuramo aho ngaho.”
Iyi akaba ari inkuru nziza kuri bamwe mu banyakigali barimo Habimana Leonard na Kamanzi Liliane batuye mu murenge wa Rwezamenyo mu karere ka Nyarugenge kuko bavuga ko ruhurura zidatunganye zibateje impungenge.
Eng. Rwunguko avuga ko hirya no hino mu mujyi wa Kigali harimo kubakwa ruhurura hagamijwe guhashya ikibazo cy’amazi yibasira ingo z’abaturage.
Aboneraho gusaba Abanyakigali kubungabunga izo ruhurura cyangwa imihanda.
Yagize ati “Ku bijyanye no kubungabunga ibikorwa remezo ku buryo bwagutse dusaba abatuye Umujyi wa Kigali kuba abafatanyabikorwa bacu kuko ibyo umugi wubaka n’ubundi ni iby’Abanyakigali n’abahagenda n’abahatuye n’abaturutse impande n’impande, icyo tubasaba ni ukuba abafatanyabikorwa bacu, ibintu bakabigira ibyabo, bakareka kwangiza ibidukikije.”
Uretse ibi, ngo inzira zagiye zishyirwaho z’abanyamaguru, bakazikoresha ntibanyure mu byatsi , abantu bakirinda kunyura muri za ruhurura kuko ziba zitagenewe kunyurwaho, abatwaye ibinyabiziga biremereye bakigengesera igihe batwaye ku mihanda y’amabuye ku buryo batagenda bangiza.
Agaruka ku birebana n’isuku n’umutekano, asaba abaturage kwirinda kujugunya imyanda aho babonye hose kuko mu mujyi wa Kigali haba hari ahantu habugenewe ho kuyijugunya.
Iyo bitabaye ibyo, ngo ni ho usanga ya myanda ari yo n’ubundi igenda ikitekera muri ibyo biraro amazi akayoba akajya aho atagenewe kujya, bigateza ingaruka zitandukanye.


text:
Bernard Ntaganda, Umuyobozi wa Ps Imberakuri agomba kurekurwa mu gihe kitarambiranye.
ITANGAZO RIGENEWE ABANYAMAKURU N° 01/P.S.IMB/012
Ku mugoroba wo kuwa 03/01/2012 igisasu cyo mubwoko bwa grenade cyaturikiye mu kagari ka Nyabisindu, umurenge wa Remera, akarere ka Gasabo mu mujyi wa Kigali. Nk’uko abategetsi babitangaje, icyo gisasu cyahitanye abantu babiri abandi cumi na batandatu barakomereka, bamwe cyane, harimo n’umuyobozi w’ishyaka ry’IMBERAKURI riharanira imibereho myiza mu murenge wa Remera, ariwe Bwana Alfred NSENGUMUREMYI.A
Ishyaka ry’IMBERAKURI riharanira imibereho myiza ryifatanije n’imiryango yabuze ababo cyangwa se bakomerekeye muri icyo gikorwa cy’urugomo. Rikaba riboneyeho n’umwanya wo kwamagana bidasubirwaho abo ba sekibi bashyira imbere kumena amaraso ya bagenzi babo. Ishyaka ry’IMBERAKURI riharanira imibereho myiza riboneyeho kandi umwanya wo gusaba Leta kwita k’umutekano w’abaturage ihereye cyane mu kuvuza uko bikwiye abantu bose bakomerekejwe n’icyo gisasu aho kubasezerera huti huti igamije guhishahisha umubare nyawo w’abakomeretse cyangwa se bakimerewe nabi.
Kuba iki gikorwa cy’iterabwoba kibaye Leta imaze iminsi yarakwirakwije abashinzwe umutekano (abasilikari, abapolisi, lokodifensi ndetse n’amarondo) ahantu hose, n’ikimenyetso cy’uko yari yabonye ibimenyetso by’uko hari amakuru atari meza mu rwego rw’umutekano. Aramutse aribyo, icyo gikorwa cya Leta cyo guteganya cyaba ari icyo gushimwa kandi tukaba twizerako cyatuma hatahurwa ku buryo bwihuse izo nyangabirama zigamije kuvutsa igihugu umudendezo. Gusa na none, twizereko atari iterabwoba rigamije gucecekesha abanyarwanda nk’uko byakozwe kuwa 15 nzeri 2011 ubwo abashizwe umutekano barashe ku manywa y’ihangu Bwana Eric NSHIMYUMUREMYI, umuyobozi w’ ishyaka ry’IMBERAKURI riharanira imibereho myiza mu karere ka Kicukiro bagamije gutera ubwoba no gucecekesha ishyaka ry’IMBERAKURI riharanira imibereho myiza.
Ishyaka ry’IMBERAKURI riharanira imibereho myiza rikaba ryongeye kwibutsa Leta ko umutekano w’abaturage wagombye kuba inshingano yayo y’ibanze kandi ko hagombye gukorwa iperereza riboneye kugirango abanyarwanda ndetse n’inshuti z’u Rwanda duhumurizwe.
Bikorewe i Kigali kuwa 06 Mutarama 2012
BAKUNZIBAKE Alexis (sé)
Visi Prezida wa mbere w’ishyaka PS IMBERAKURI.
Ukobizaba (mercredi, 11 janvier 2012 15:01)
Iyi site ni itesha mutwe gusa, ari banyirayo n’abandika comments (mamwe) ntabwo mu kunda abanyarwanda, murabashuka. U Rwanda rumeze neza kuruta igihe cyose rwabayeho, kandi abanyarwanda bafite icyizere ko bizakomeza kugenda neza. Ba zolote nibshake baziyahure, kuko ibyo bifuza batazabigeraho narimwe.
MUNGURAKARAMA (mardi, 10 janvier 2012 06:17)
IYI NGEGERA BAYIKANDE,IZAVEMO ARI UKO IGIYE GUPFA KUKO IGOMBA KURIMBUKANA N,INGENGABITEKEREZO YAYO.
IKINDI TWE NTITUMWERERA NKUMUYOBOZI WACU,KUKO TWAMUSIMBUJE MUKABUNANI NIWE DUSHAKA KO UMWANYA LETA YATUGENEYE ARIWE YAZAWUHA AKABA NKA SECRATAIRE GENERAL NKO MURI MINISTERE IMWE,N,ANANDI BANYAMURYANGO BATARANGWA N,INGENGABITEKEREZO YA GENOCIDE NKA NTAGANDA,IKIGORYI,NTAHO ATANIYE NA THOMAS NA RUDAKEMWA IBIGORYI BYA BA PADIRI BYIGOMETSE KURI KIRIZIYA YABIREZE.
ZELOTI PIRATE (mardi, 10 janvier 2012 06:14)
BANYARWANDA BANYARWANDA KAZI,TWE TUBA HANZE Y,U RWANDA NDETSE N,IMBERE MU GIHUGU,
TUMAZE KUBONA IBYO URU RUBUGA RWASHIZWEHO N,ABAHEZANGUNI BA BAHUTU ARIBO THOMAS NA RUDAKEMWA,TUKABONA UKUNTU RUTANDUKIRA INDAGAGACIRO Z,UBUNYARWANDA,TURASABA KO MWAKWIMA AMATWI IBI BINYUZWA KURI URU RUBUGA,KUKO IBYINSHI NTA GIHAMYA BIBA BIFITE,AHUBWO NI UKUGIRA NGO BAYOBYE ABANYARWANDA GUSA,BABANGAMIRA UBUMWE N,UBWIYUNGE BWA BANYARWANDA,UBUTABERA BW,UBWUNGA ,N,ITERAMBERE RY,IGIHUGU,ARIKO IBI BYOSE N,UBWO BABYANDIKA NTIBIBUZA IGIHUGU CYACU GUTERA IMBERE.TURASABA ABANYARWANDA BOSE BANYUZA INYANDIKO ZABO HANO KO BAJYA BASHIRA MU GACIRO,BAGASHISHIZA,KUKO IBI BYANDIKWA N,IBIYOBYA ABANYARWANDA GUSA.
IGIKURU N,UKO ABANYARWANDA MWESE AHO MURI MWESE TWASHIRA HAMWE TUKUBAKA IGIHUGU CYACU,MUKABIKORA NKUKO ABANYARWANDA BABA HANZE N,ABABA MU GIHUGU BABIGENJE MU NAMA Y,UMUSHIKIRANO.U RWANDA NI RWIZA TURARUBATUYE,MUREKE KUBA ABAHEZANGUNI ,MWOKAMWE NA MATEKA MABI MWABAYEMO Y,AMACAKUBIRI NIBARIZE THOMAS NA RUDAKEMWA MUBONA UBUHUTU BWANYU MWABURISHA HE MURI IKI KINYEJANA?KO IBYA MAZURU BYARANGIRANYE N,INGOMA MBI Y,IGITUGU.
KUNDA U RWANDA KANDI USHISHIKARIZE ABANDI KURWUBAKA.
IMANA IBAFASHE.
RWAJEKARE RUKARA (mardi, 10 janvier 2012 06:13)
DORE IMPAMVU FDU/RNC BITAYOBORA U RWANDA:
FDU:NTA SHYAKA RYAZA RYIGISHA IVANGURA IRYO ARI RYO RYOSE NGO TURIHE ICYICARO MU RWANDA,MUZASUBIZE AMASO INYUMA MUREBE ICYO MDR,MRDN,CDR,PL POWER,NI ZINDI ZAKOREYE U RWANDA ZASIZE RWORETSE IMBAGA,MUTUBWIRE UKUNTU UMUNTU USHIRA MU GACIRO YAKWEMERA KO AMASHYAKA NKA N,ABAYOBOZI BAYO NKA INGABIRE MARIYA VIGITORIYA BAZA BAKONGERA KWOREKA U RWANDA,AHUBWO UBUTABERA BUMUCIRE URUMUKWIYE KANDI BWIHANUKIRIYE,KUBURYO N,UNDI WESE UZABITEKEREZA CYANGWA NGO ABIKINISHE AZABIBONAMO ISOMO.
-IKINDI ABAGIZE AYO MASHAKA YOSE ABENSHI MURIBO BAREGWA GENOCIDE YAKOREWE ABATUTSI MU RWANDA,UBWOSE NI GUTE BATAKANGURIRA UBWOKO BWA HUTU BIYITA KO BAVUGIRA KONGERA KWICA INZIRAKARENGANE,TWE ABANYARWANDA TWISHIZE HAMWE NTIDUTEZE KWIHANGANIRA ABIGISHA AMACAKUBIRA NA RIMWE.
KURI RNC.
KUBA ABAYIGIZE BOSE,ARI ABAHOZE BAKORANA N,UBUYOBOZI BURIHO KURI UBU MU RWANDA,ABENSHI MURIBO BAHUNZE B,IBYE IMITUNGO YA BANYARWANDA,IKIMENYIMENYI NUKO BAGIFATANYIJE NABWO BATAVUGANA,MURUMVA KO ARI AMACYO Y,INDA,UBWOSE RUDASINGWA,GAHIMA N,ABANDI NKABO MUBONA HARI IKINDI BAVUGA.


text:
Ku cyumweru taliki 20 Ukwakira 2019, Papa Francis yasomye misa ubwo hizihizwaga umunsi mukuru witiriwe uw’ubutumwa ku isi yose. Mu nyigisho ze yakomeje abaza abari aho ibibazo biganisha ku gusobanura biruseho kuri misiyo y’ubuzima bwa muntu.
Mu 1926 nibwo[ Papa Pius XI] yanzuye ko insengero zikwiye umunsi wihariye wo gusengera misiyo zabo.“Umunsi wahariwe misiyo ku isi yose wizihijwe ku cyumweru kibanziriza icyanyuma cy’Ukwakira munce zitandukanye zigize isi nk’ikimenyetso cyo gushyigikirana no gufatanya kubwa misiyo n’abamisiyoneri ahantu hose.” Papa Pius
Muri Misa yo kwizihiza uwo munsi mukuru [Papa Francis] yagarutse kuri ayo magambo atatu yasomwe kuri uwo munsi wo ku cyumweru[ Izina, Inshinga na Ntera] .
Izina yahisemo ni “Umusozi”, ryagaragaye mu isomo rya mbere muri Yeseya “Nyuma yuko Yezu azuka, yabwiye Intumwa ze ngo bahurire ku musozi w’Igalireya.”
Papa yagize ati “Uwo musozi ni ahantu heza Imana yishimiraga kuba yahurira n’abantu bayo.” Papa yakomeje avuga kuyindi misozi iri mu byanditswe, ariyo umusozi wa [Sinayi] n’umusozi wa [Karumeli].
“Umusozi kandi ni ahantu Yesu yamaze amasaha menshi mu masengesho ye ahuza ijuru n’Isi akatwunga n’Imana.”
Izina “Umusozi”
Papa Francis yakomeje agira ati “Umusozi utubwira ko twahamagariwe kwihuza n’Imana ndetse na bagenzi bacu.” Umusozi kandi ugaragaza ibintu mu buryo bwinshi. Yakomeje avuga ngo “Umusozi uhuza Imana n’abavandimwe bacu mu munezero w’amasengesho.”
Ibyo bikatuzamura kandi bikadushyira kure yo gutekereza ibibi ahubwo bika twerekeza ku bicyenewe kandi biramba. Papa Francis yemeje ko “Misiyo atangirira ku musozi.” ibyo bitwibutsa” ikibazo kigira kiti “Ese koko ubuzima bwanjye buvuze iki?”
“Ese noneho ni kuwuhe musozi nshaka gutereraho indi nambwe?”Papa Francis
Inshinga “Kuzamuka”
Papa Francis yakomeje asobanura ijambo rijyanye n’izina umusozi, nibwo yahisemo inshinga kuzamuka. Avuga ko tutaremewe kuguma aho turi, ahubwo twaremewe kugera hejuru hisumbuyeho tugahura n’Imana ndetse n’abavandimwe bacu.
Papa yavuze ko ariyo mpamvu tugomba kuzamuka, tugashikama kumbaraga ziduturukamo ubwacu zatuzamura. Ubwo nibwo buryo bwonyine tuzagera kuri buri kimwe nkuko umuntu wese wurira umusozi abizi.
Nkuko umuntu wurira atakifuza kuba yagwa ngo asubire inyuma, niko no mu buzima tugomba kuzamuka tujya mu bintu bifite umumaro. Yakomeje avuga ko ari naryo banga rya misiyo yacu, iyo uzamuka hari ibisigara inyuma ugomba kureka.
Papa Francis yongeye kubabaza ati “Ese ni izihe mbaraga muri gukoresha mu kuzamuka? Ese mwiteguye kureka imitwaro yanyu y’ibyisi bidafite umumaro kugira ngo mwurire umusozi w’Imana?
Ntera “Bose”
Papa Francis yongeye gusobanura ko Umusozi utwibutsa ibigomba kuba. Inshinga kugenda itubwira uburyo tujya hariya. Gusa hari irindi jambo rya gatatu ndetse ry’ingenzi rivuga ngo “Bose”. Ijambo “Bose” ryongeye kugaragara mu isomo ryasomwe. Yesaya avunga ngo “Abantu bose” iri naryo ryanasubiwemo muri Zaburi havuga ko Imana ishaka ko “Bose batabarwa”
Na Pawulo yaranditse ngo Yesu arababwira ati “Mugende mwigishe amahanga yose”
Papa yakomeje agira ati “Imana irabizi ko duhora dukoresha amagambo nka ‘Mwami wanjye’ na ‘Mwami wacu’ niyo mpamvu Imana ikoresha ijambo “Bose” kuko ntamuntu n’umwe utari mu mutima wayo, kubera ko buri wese ari umutungo wa gaciro n’igisobanturo cy’ubuzima kigarara gusa muguha buno butunzi abandi bagenzi be.” Iyi niyo misiyo yanyu.
Yavuzeko ari ukuzamuka umusozi ugiye kusengera buri wese kandi ukamanuka kumusozi ugiye kuba impano ku bantu bose.
Papa Francis yasoje agira ati “abakristo bahora mu ngendo, buri wese ategereza ikiva kuri mugenzi we ariko umukristo wanyawe aho gutegeraza icyo kintu we aratanga.”


text:
Ntibakwiye kujya ku nzibutso : ni ugushinyagurira abakorewe jenoside.
Guhera tariki ya 7 Mata kugeza tariki ya 13 Mata, mu Rwanda haba ibihe byo kwibuka abazize jenoside yo mu 1994. Muri icyo gihe, habaho ibikorwa byo kwibuka, gushyingura mu cyubahiro, gusura inzibutso za Jenoside, kunamira abapfuye ndetse no kubaririra.
N’ubwo Umuryango w’Abibumbye wemeje ko ubwicanyi bwabaye mu Rwanda mu 1994 ari Jenoside y’Abanyarwanda (Génocide Rwandais), Agatsiko kishyize ku butegetsi kamaze kugarika ingogo, kabugezeho kagoreka imvugo maze gahindura inyito y’ubu bwicanyi, kabwita Jenoside yakorewe Abatutsi(Génocide Tutsi). Nta gushidikanya ko icyo abanyagatsiko bari bagamije kwari ukuyobya amahanga na Benekanyarwanda kugira ngo ibyaha byakozwe na Kagame n’Agatsiko-Sajya ke byibagirane, be kubikurikiranwaho. Agatsiko kagiraga ngo kandi kabone iturufu yo gukoresha mu guteranya Abanyarwanda kabumvisha ko bamwe ari abanzi b’abandi. Ikindi kari kagamije kwari ugushaka guhora kerekana ko ari umucunguzi w’Abatutsi, ko ndetse katariho na bo batabaho. Kashakaga kumvikanisha kandi ko nta ruhare na ruto kigeze kagira muri jenoside, haba mu kuyitegura no mu kuyishyira mu bikorwa. Ariko se koko ni ko bimeze? Ngiyi impamvu inteye kugaragaza imiterere y’Agatsiko, ingengabitekerezo y’abakagize n’uruhare rwako muri Jenoside.1.Inkomoko y’Abanyagatsiko
Ahayinga mu myaka ya 1960, u Rwanda rwinjiye mu nkubiri y’amashyaka menshi. Amwe muri ayo mashyaka yaharaniraga ko u Rwanda rwaba Repubulika igendera ku matwara ya Demukarasi (MDR Parmehutu, APROSOMA,…). Ayandi yaharaniraga ko u Rwanda rwaguma kuyoborwa n’ingoma ya cyami (UNAR, MOMOR,…).
Ishyaka UNAR ryari rigizwe ahanini n’abagaragu bakuru b’ibwami. Aba bagaragu bakaba bari bazwiho kugira ingengabitekerezo yo kwanga Abahutu urunuka. Bavugaga ko Abatutsi ari ubwoko bwatoranyijwe n’Imana, ubwoko bw’Ibimanuka, bufite ubwenge busumba ubw’abandi, bukaba bwararemewe gutegeka. Naho Abahutu bakaba atari abantu nk’abandi, bakaba bararemewe kuba abagaragu b’Abatutsi, guhakwa, gukora imirimo y’uburetwa no gushahurwa, ibitsina byabo bikambikwa Karinga. Iyi ngengabitekerezo y’abagaragu bakuru b’ibwami ni yo yahembereye urwango rwaje kuvamo ubwicanyi bwo mu kwa cyenda 1959, bigeza n’aho mu kwa 11 insoresore za RUNAR zishatse kwica Mbonyumutwa, bikazinanira.Ishyaka MDR Parmehutu rimaze gutsinda amatora, u Rwanda rumaze kuba Repubulika, abari abagaragu bakuru b’ibwami kimwe n’abandi bayoboke ba RUNAR bari bahuje ingengabitekerezo y’urwango, ntibabyemeye. Bahisemo guhunga igihugu kuko batemeraga gutegekwa n’abahutu bahoze ari abaja n’abagaragu babo. Bageze hanze y’u Rwanda, Abarunari bashinze umutwe w’inyeshyamba bawita INYENZI. Hashize igihe, Inyenzi zaje guhindura izina, maze zifata UNAR zirayicurika, ziyita RANU. Ariko mu by’ukuri byose ni bimwe, bisobanura kimwe, usibye ko UNAR ari mu gifaransa, naho RANU bikaba mu cyongereza.
Ubwo bari hafi gutera u Rwanda le 01/10/1990, RANU barayihinduye bayita FPR-Inkotanyi kubera ko bashakaga guhisha Rubanda ko ari umutwe w’abahezanguni bashingiye ku ngengabitekerezo y’abagaragu b’ibwami banga Abahutu urunuka. Nyamara n’uwahera ku ijambo “Inkotanyi” ubwaryo ryamuhishurira byinshi kuko wari umutwe w’ingabo z’umwami Rwabugili.
Rero, birumvikana ko ntacyo bahishe, bazanye ingengabitekerezo, ingengamatwara n’ingengamikorere bya cyami, (uretse ko nta mwami witwa iryo zina bari bashyize imbere). Uyu mutwe wa FPR-Inkotanyi ni wo ubundikiye indiri y’Agatsiko-sajya. Aka gatsiko gakuriwe na Perezida Kagame ufite ububasha bwose nk’ubwo mu gihe cy’ingoma ya Cyami: umutungo w’igihugu wose yawugize uwe bwite; yica uwo yanze, agatorongeza uwo ahararutswe, agakiza uwo ashatse! Agatsiko kamukikije (Abagaragu bakuru b’ibwami) kiganjemo abasirikare bakuru baturutse i Bugande. Umurongo w’Agatsiko mu mitegekere, ntaho utaniye n’uwa RUNAR n’abagaragu bakuru b’ibwami. Kuba u Rwanda rukitwa Repubulika ni ku izina gusa, imikorere ni iya cyami; akarengane kariho icyo gihe karagarutse; amakoro,amahooro, imisoro y’urudaca….byaragarutse! Mbese u rwanda rwasubiye mbere y’umwaka w’1959 !2.Ibitero by’Inyenzi
Revolisiyo yo mu 1959 na Leta yayiturutseho ntibyashimishije abo yavukije ubutegetsi bari biganje mu ishyaka rya UNAR. Mu nyandikoshingiro yayo, UNAR yahise yerekana ko idashaka Demukarasi mu Rwanda kuko byanze bikunze iyo Demukarasi yagombaga kugendera kuri rubanda rugufi yari igizwe ahanini n’Abahutu, UNAR yitiranyaga n’ubushyo bw’inka budashobora gutekereza no gutegeka. Abari bafite ibyo bitekerezo bibi, bicuramye, hamwe n’abandi bahunze kubera ubwoba, bageze hanze barisuganya, batangira kugaba ibitero mu Rwanda kugira ngo bongere barwigarurire ku ngufu. Ibyo bitero byahungabanyije umutekano mu Rwanda kuva mu 1961 kugera mu 1967, binatuma abaturage bahora basubiranamo bapfa amoko, aho kugira ngo biyunge baharanire Demukarasi nyayo. Ibitero by’Inyenzi biri mu byatumye Demukarasi ishingiye ku mashyaka menshi izima hagati ya 1963 na 1965 maze hagasigara ishyaka rimwe rukumbi rya MDR-Parmehutu. Nguko uko UNAR yakoreraga mu gihugu yazimye nyuma y’igitero cy’Inyenzi cyo mu Bugesera mu 1963 imaze gutakaza abayobozi bayo b’imbere mu gihugu. Ubwo hasigaye UNAR yakoreraga hanze y’igihugu, ari na yo yagiye itegura ibitero. UNAR yo hanze yarimo amashami atatu: Irya Rukeba, iry’umwami n’irya Sebyeza.
Ishami rya Rukeba ryatangiye mu 1962 rikorera i Bujumbura ndetse no muri Zaïre (RDC).
Ishami ry’umwami ryakoreraga i Dar es Salam, i Kampala n’ i Nairobi rikaba ryarategekwaga na Kayihura, Mungarurire na Sebyeza.
Mu 1963 Sebyeza yaje gushyiraho ishami rye rikorera i Bujumbura. Mu 1964 yagiye gukorera i Kampala noneho ishami rihinduka ishyaka rya gisosiyalisiti( Parti Socialiste). Ryari rigamije kugendera kuri Repubulika inyuze mu nzira ryashakaga. Mu 1966 ryahindutse Umuryango w’Ubwiyunge bw’Abanyagihugu (Organisation pour la Réconciliation Nationale).
Amwe muri ayo mashami y’Inyenzi yaje kuvaho burundu, andi asimburwa n’andi mashyaka yageze aho abyara FPR-Inkotanyi. Amashami y’Inyenzi yagiye atera u Rwanda akomoka kuri iyo UNAR yo hanze.
Uko ibitero by’Inyenzi byakurikiranye
•Igitero cyo kuri 25 Ugushyingo 1963 : Icyo giterero cyarimo Inyenzi zigera ku 1500 zari mu Burundi, ziyobowe na Rukeba. Cyahagaritswe na Jandarumori y’i Burundi kitaragera ku mupaka w’u Rwanda.
•Igitero cyo kuri 21 Ukuboza 1963 cyahise gikurikiraho. Icyo gihe Inyenzi zafashe ikigo cy’abasirikare cy’i Gako mu Bugesera, ziza gukumirwa n’Ingabo z’igihugu (Garde Nationale) ku musozi wa Kanzenze, hafi y’ikiraro cya Nyabarongo. Ubwo Inyenzi zaratsinzwe, izidapfuye zikwira imishwaro, zisubira iyo zaturutse, nuko zicika mu Bugesera. Icyo gitero cyabyukije uburakari n’imvururu mu baturage cyane cyane muri Gikongoro, zihitana abantu b’inzirakarengane na Demukarasi irahazaharira.
•Ibitero byo muri Mutarama 1964 mu Bugesera no mu Bugarama byombi byavuye i Burundi.
•Mu Ugushyingo 1964, habaye igitero gikomeye mu Nshiri na cyo giturutse mu Burundi. Nyuma y’icyo gitero kugeza mu wa 1967 hakomeje kubaho ibiteroshuma bigeze aho birahagarara kugeza mu Ukwakira 1990.
3.Uruhare rwa Kagame muri Jenoside
N’ubwo mu bihe by’icyunamo, Kagame n’abanyagatsiko be biha kwiriza ay’ingona, ntibikuraho kuba baragize uruhare runini muri Jenoside, haba mu kuyitegura no mu kuyishyira mu bikorwa. Agatsiko kajya gutera u Rwanda mu 1990 ntikari kayobewe neza ko, uko Inyenzi zagabaga ibitero, Abanyarwanda basubiranagamo bapfa urwikekwe rushingiye ku bwoko , ibyo bigaturuka ku mpamvu y’uko Inyenzi zirwaniraga gusubizaho Ingoma Ntutsi . Agatsiko-Sajya kari kazi neza icyo kibazo , gashaka kukibyaza umusaruro ubwo kagabaga igitero cyo kuya 1/10/1990: kifuzaga ko Abanyarwanda basubiranamo kugira ngo noneho kabone uko kifatira ubutegetsi ! Byumvikane ko icyo kari gashyize imbere ari inyungu zako zonyine ! Nyamara Inyenzi-Inkotanyi zitera muri 1990 hariho imishyikirano yo kureba uko impunzi zatahuka mu mahoro; uwo mugambi Agatsiko kawuburijemo.
N’ubwo nyuma y’igitero cy’Inyenzi-Inkotanyi habayeho imishyikirano yagejeje Abanyarwanda ku isinywa ry’amasezerano y’amahoro ya Arusha kuwa 4 Kanama 1993, Kagame n’Agatsiko ke ntibanyuzwe kuko bahisemo kwica Perezida Yuvenali Habyarimana kandi bari bamwemeranyijweho mu mishyikirano. Perezida Habyarimana akaba yarapfanye mu ndege n’undi muperezida w’umuhutu Cyprien Ntaryamira w’u Burundi. Nta gushidikanya ko iki gikorwa cy’iterabwoba Agatsiko kakoze kagikomora ku ngengabitekerezo ya RUNAR n’abagaragu bakuru b’ibwami, yo kudashaka Demukarasi no kumva ko batayoborwa n’Umuhutu.Agatsiko kajya kurasa indege ya Habyarimana ntikari kayobewe ibizakurikiraho kuko byari byarabaye akamenyero ko buri gitero cy’Inyenzi gikurikirwa n’isubiranamo ry’amoko. Rero, Kagame n’Agatsiko ke babikoze babigambiriye ahubwo bagamije kubona icyanzu bameneramo ngo bigerere ku butegetsi. Ugupfa kw’Abatutsi nta cyo kubabwiye ! N’ikimenyimenyi, Umuryango w’Abibumbye washatse gutabara ngo urengere abicwaga maze Kagame aranga !
Umwanzuro1) Mu cyunamo, Kagame n’agatsko ke ntibari bakwiriye kujya ku nzibutso no kwiriza ay’ingona kuko aribo bateguye jenoside. Ukujya kwifatanya kwabo n’abarokotse ni ugupfobya jenoside, gukina ku mubyimba no gushinyagurira abayikorewe.2) Mu cyunamo, ntihakagombye kubaho ivanguramoko mu kwibuka abazize jenoside. Bityo n’Abahutu bishwe n’Inyenzi-Inkotanyi bakwiye kwibukwa, gushyingurwa mu cyubahiro, kunamirwa no kuririrwa.
3) Abahutu barokotse na bo bakwiriye kwitabwaho, gufashwa, guhozwa, guhabwa umwanya wo gutanga ubuhamya bw’ibyababayeho n’ibindi.
4) Abanyagatsiko bishe Abahutu na bo bakwiye kugezwa imbere y’inkiko, bakabihanirwa.5) Ntihakwiriye gukoreshwa imvugo “jenoside yakorewe Abatutsi” kuko atari bo bapfuye bonyine, ahubwo hagakoreshwa imvugo “Jenoside y’Abanyarwanda” kuko ari yo yemejwe n’Umuryango w’Abibumbye kandi buri bwoko bwose bwiciwe bukayiyumvamo.
i Kigali


text:
Joselyne w’imyaka 18, ni umuyobozi w’inama y’igihugu y’abana mu karere ka nyaruguru. Yitoje kuba umuyobozi binyuze mu myitozo itandukanye harimo no kuba umusangiza w’amagambo mu birori bitandukanye. Ni nyampinga twaramusuye, atubwira uko yabigenje ngo abashe kuba umuyobozi wifitiye ikizere n’uburyo kuba umusangiza w’amagambo bibigiramo uruhare rufatika.
Joselyne yatangiye kwitoza kuyobora akiri mu mashuri abanza. Ngo iyo bahabwaga umukoro wo mu matsinda yafataga inshingano zo kuyobora itsinda rye, akamenya uko aha abandi ijambo. “Numvaga ibitekerezo by’abandi singire uwo nima ijambo, noneho igitekerezo cya buri wese tukakigorora nk’itsinda.” Nyuma abo bigana baje kumutorera kuyobora ishuri. Ageze mu mashuri yisumbuye yagiye mu itsinda ry’itangazamakuru (media club). Ngo bakoraga imyitozo itandukanye harimo uwo guhagarara imbere, abandi bakajya bakubaza ibibazo. “Byantozaga kuvugira mu ruhame kandi nari mbizi ko kuyobora bisaba no kuba ushoboye kuvugira mu ruhame.”
Waba wibaza impamvu yamuteraga guhora yitoza? Yadusubije iki kibazo agira ati: “Nakuze numva nzaba umudepite kandi numvaga bisaba ko waba warayoboye abandi.” Joselyne ngo icyo yabonaga cyamufasha kwitoza kuyobora yagisamiraga hejuru. Kuba umusangiza w’amagambo ni andi mahirwe yungutse, dore ko yari yaratangiye kuyobora Inama y’Igihugu y’Abana mu karere.
Ngo ntazibagirwa umunsi wa mbere aba umusangiza w’amagambo. “Twari mu Nama Nkuru y’Igihugu y’Abana, maze umuyobozi atubwira ko ashaka umwana uyobora inama y’uwo munsi.” Joselyne ngo yumvise abishatse ariko agira ubwoba. Yabiganirije abo ayobora, bamwumvisha ko abishoboye, ko akeneye gutinyuka gusa. Joselyne ati: “Byaje kurangira niyamamaje barantora maze nyobora iyo nama.” Ngo kuva ubwo yakomeje kujya abikora uko abonye amahirwe.
Kuba umusangiza w’amagambo byakemuye zimwe mu mbogamizi yahuraga na zo mu miyoborere ye. Agira ati: “Byamfashije gukorera ku gihe. Mbere sinitaga kureba ngo mbese bampaye kuvuga iminota ingahe.” Ariko ngo amaze kuba umusangiza w’amagambo, byamuhaye kubaha igihe kuko iyo hari uwo yahaga umwanya, akawukoresha nabi byamubabazaga cyane. Gusa n’ubwo yari abonye kimwe mu byamufasha, ngo ariko ntibyahise biza. Ati: “Igihe kimwe nagiye kuvuga ijambo mu ruhame maze ndwana no kuvuga amagambo make ngo nubahirize igihe, ahubwo birangira mpangayitse ‘stress’ (soma siteresi) iramfata. Nabuze icyo mvuga n’icyo ndeka. Gusa uko iminsi yagiye ishira byagiye biza.”
Joselyne yashoje atubwira ko kugira ngo ugere ku cyo wifuza bisaba kwitoza, ati: “Iyo witoje umenya icyo ukeneye gusobanukirwa kurushaho ukamenya aho ugishakira.”


text:
Yvan Buravan ni umuhanzi umaze kubaka izina mu mitima y'abakunzi ba muzika cyane cyane hano mu Rwanda. Uyu muhanzi uri mu bakunzwe cyane mu minsi ishize yegukanye igihembo cya Prix Decouvertes cyamuhesheje kwegukana ibihumbi icumi by'amayero ndetse akanafashwa gukora ibitaramo bizenguruka ibihugu binyuranye ku mugabane wa Afurika.
Ubwo abategura iri rushanwa bateguraga gahunda ya Yvan Buravan bamumenyesheje ko azahaguruka i Kigali hagati muri Gashyantare 2019 agatangira ibi bitaramo byitezwe ko bizarangirira i Paris mu Bufaransa muri Gicurasi 2019. Amakuru agera ku Inyarwanda.com ahamya ko uyu muhanzi agomba kugenda agiye kuko agomba gukora ibi bitaramo atagaruka mu Rwanda kugeza igihe agarukiye mu gihugu.
Yvan Buravan akimenyeshwa iyi gahunda yasabye abategura Prix Decouvertes ko bamuha akanya mu cyumweru cyo kwibuka Jenoside yakorewe Abatutsi mu 1994 akaba yaza mu Rwanda kwifatanya n'abandi banyarwanda muri iki gihe cy'ingenzi cyane ku banyarwanda. N'ubwo cyari icyemezo gikomeye yafashe, Yvan Buravan asanga cyari gikwiye kandi yishimiye ko abategura Prix Decouvertes babimwemereye nk'uko tubikesha uyu muhanzi mu kiganiro kigufi yahaye Inyarwanda.com.
Yvan Buravan yafashe icyemezo gikomeye cyo gusaba abategura Prix Decouvertes ikiruhuko mu gihe cyo Kwibuka Jenoside yakorewe Abatutsi mu 1994 kugira ngo agaruke mu Rwanda kwifatanya n'abanyarwanda muri ibi bihe
Yvan Buravan yagize ati "Bari baramenyesheje amatariki y'agateganyo nzahagurukiraho ntangira ibitaramo byo kuzenguruka ibihugu binyuranye bya Afurika, ibi bitaramo nzabikora ku buryo nzagumayo nkazenguruka Afurika ntagarutse mu Rwanda kugeza ibitaramo birenga icumi mbirangije, aha rero nabasabye ko banyemerera bagakuramo icyumweru cyo Kwibuka Jenosisde yakorewe Abatutsi nkazakimara ndi mu Rwanda kandi baranyumvise, dufitanye inama muri iyi minsi ari nayo izemerezwaho ingengabihe y'ibitaramo byanjye ariko icyifuzo cyanjye baracyakiriye kandi kigomba kubahirizwa."
Yvan Buravan byitezwe ko namara kumenya gahunda y'ibitaramo bye akomeza imyiteguro dore ko yanayitangiye hakiri kare akazahaguruka mu Rwanda hagati mu kwezi kwa Gashyantare 2019 atangira ibi bitaramo bizahera aho ingengabihe ari buhabwe muri iyi minsi izatangirira. Muu bitaramo bya Yvan Buravan azaba acurangirwa n'abacuranzi b'abanyarwanda banamufashije mu gitaramo cyo kumurika Album ye ya mbere 'The Love Lab' ari nabo bamaze igihe bakorana.
REBA HANO INDIRIMBO SI BELLE YVAN BURAVAN AHERUKA GUSHYIRAHANZE


text:
Umugabo n’umugore batandukanye ku ruhu,bakundanye rwihishwa bacyiga muri kaminuza mu myaka ya za 70 baherutse guhura basanga ’bagikundana’ niko kwibanira.
Jeannie Gustavson na Steve Watts bahuye nk’abanyeshuri muri kaminuza ya Loyola i Chicago ubwo uyu mugore yari afite imyaka 18, mu gihe uyu mugabo yari mukuru kuko we yari afite imyaka 21 bidatinze batangira gukundana rwihishwa.
Icyakora, aba bombi bagowe n’urukundo rwabo kuko umugabo yari umwirabura,umugore ari umuzungu byatumye umuryango w’uyu mukobwa witambika urukundo rwabo kuko ntiwemeraga gukundana hagati y’abantu badahuje ibara ry’uruhu.Aba bombi bamaze imyaka irindwi bakundana rwihishwa.
Nubwo amaherezo batandukanye,aba bombi bahuye hashize imyaka mirongo ine n’ibiri gusa ngo Jeannie, ubu ufite imyaka 68, yahoraga yicuza icyemezo cyo guhagarika umubano we na Steve ndetse ngo ntabwo yigeze amwibagirwa i
Mu myaka ibarirwa muri za mirongo batandukanye, Jeannie yakomeje kwizera ko bagikundana kandi ntiyibeshye kuko baherutse guhura mu buryo bw’igitangaza avumbura ko na Steve ariko yiyumvaga
Aganira n’amakuru ya KWG,Jeannie yagize ati: ’Namukunze cyane tukiri bato kandi nari nzi ko ankunda. Ariko kugeza igihe ibyo byose byabereye, sinari nzi uburyo ankunda. Mu byukuri sinari mbizi."
Jeannie avuga ko yibuka uburyo umukunzi we wo muri kaminuza Steve, ubu ufite imyaka 71, yari muremure kandi ’mwiza, ufite ubwenge buhebuje,igikundiro ndetse amwenyura bikarangaza benshi.
Icyakora, nk’umugabo n’umugore badahuje uruhu, mu myaka ya za 70, yasobanuye ko ibihe byari bibi cyane kandi umuryango we ’utumva cyangwa ngo wihanganire’ umubano wabo.
Jeannie yagize ati: ’Nababajwe cyane kandi natangajwe cyane n’ibyo umuryango wanjye wakoze nibyo wavugaga.’ ’Twahisemo guhisha umubano wacu,tuwugira ibanga.’
Jeannie yarangije mu 1975 aba umuforomo maze Steve yiga impamyabumenyi ihanitse mu burezi aba umwarimu w’Ikidage.
Ariko, nyuma y’imyaka hafi umunani bari kumwe, Jeannie yahagaritse umubano wabo kuri terefone kubera ibibazo by’akazi, intera yari hagati yabo ndetse no kudahuza kuri gahunda zabo.Uyu mugore avuga ko yicujije icyemezo yafashe ubuzima bwe bwose.
Aganira n’ikinyamakuru KWG, yagize ati: ’Nicujije ibyo nakoze nkimara kubikora,ako kanya. Ndashaka kuvuga ko nari mbizi ko ntagombaga guhagarika umubano wacu nkuko nabigenje ariko icyo gihe sinari nzi ikindi nakora. ’
Aba bahoze bakundana muri kaminuza ntibigeze bongera kuvugana cyangwa ngo babonane,byatumye Jeannie ashyingiranwa n’undi mugabo, nyuma baratandukana, ariko akavuga ko uko imyaka yagiye ihita atigeze yibagirwa Steve.
Mu mpera z’umwaka ushize, Jeannie yatangiye kumushakisha kuri interineti, ashaka kumusaba amahirwe ya kabiri cyangwa gusaba imbabazi ko yatandukanye na we.
Yanditse vuba aha ati: ’Nyuma y’imyaka mirongo ine n’ibiri, ikiruhuko cy’izabukuru, ufite mudasobwa kandi nta kindi uretse igihe mu biganza byawe, nshobora kumubona? Nshobora gusaba imbabazi? Turashobora kuba inshuti? ’
Imbaraga Jeannie yakoresheje mu gushaka Steve zabaye imfabusa mumezi arindwi, kugeza ubwo abonanye na mwishywa we wamubwiye ko Steve yari mu kigo cyita ku bageze mu za bukuru i Chicago akamuha aderesi.
Jeannie yamwandikiye inshuro ebyiri ariko ntiyamusubiza, amaherezo ajya kumushaka mu kigo cyita ku barwayi muri iyi mpeshyi afite ifoto yabo basoza amasomo.
Yibutse uko bongeye guhura, Jeannie yagize ati: ’Umunota yinjiye mu cyumba cyo gusura maze akavuga izina ryiza yampagaraga, imyaka mirongo ine n’ibiri yahise igenda.
Njye nawe twahise dusubiramu myaka 18 na 21. Twararize, turaseka, turafatana. Kandi igitangaje cyane twabonye ko tukiri mu rukundo. ’
Steve yari amaze imyaka 15 yibasiwe n’indwara ya Stroke inshuro ebyiri, bituma acika intege kandi Jeannie niwe wari umusuye bwa mbere mu myaka icumi.
Ati "Icyo gihe nabonye ko akinkunda, kandi ko bigiye kuba iby’iteka ryose. Nari mbizi gusa."
Abifashijwemo na GoFundMe,no gukoresha amafaranga yari yarazigamye, Jeannie yashoboye kuvana Steve mu kigo cyita ku bageze mu za bukuru,amuzana iwe i Portland, Oregan, aho ubu ari we umwitaho.
Nubwo Steve bimugora kuvuga, aracyashobora gusetsa Jeannie kandi bababariranye kera kandi bongeye kubyutsa urukundo rwabo rwari rwatakaye.
Jeannie na Steve batandukanyijwe n’ivanguraruhu bahuye nyuma y’imyaka 42 bahita bibanira
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Mu kiganiro na IGIHE, Riderman yavuze ko nyuma y’iminsi mike ishize asezeranye na Miss Agasaro Nadia yiyumvamo impinduka zikomeye nziza ndetse ateganya ko ziziyongera ubwo azaba amaze kumugeza mu rugo.
Yagize ati, “Impinduka zo ntabwo zabura kuko ubu ndi kwiyumvamo ko ndi umugabo w’umugore kandi umugore umwe nihitiyemo nkunda ndetse nubaha”
Ibyiyumviro afite bitandukanye n’ibyo yari afite ubwo yari akiri umusiribateri ariko yemeza ko bizarushaho kuba byiza ubwo azaba amaze kugeza Agasaro Nadia mu rugo dore ko ari mu gihe kitarambiranye.
Riderman yanavuze ko akimara gusezerana na Miss Agasaro Nadia hari isengesho yatuye Imana dore ko anahamya ko yizera kandi akiringira ko Imana ariyo ifite urufunguzo rw’ubuzima bwe.
Yagize ati, “Nkimara gusezerana mu mutima wanjye nashimye Imana ko inshoboje guhigura umuhigo wanjye kuko nari nariyemeje ko ngomba gukora ubukwe Imana inyereka ko ibimfashijemo ndetse nyisaba ko ibyo narahiriye yazamba hafi nkabyubahiriza byose uko byakabaye”.
Uyu muraperi wegukanye irushanwa rya Primus Guma Guma ya 3 yemeje ko kuba agiye kugira inshingano z’urugo bitazamubuza gukomeza gukora umuziki dore ko anafite gahunda yo gushyira hanze album ye ya 7.
Ati, “Umuziki ni ikintu nkora nkunze kandi n’umugore wanjye arabizi azabimfashamo ntabwo bizagorana, nta kirahinduka kuri gahunda za muzika ndetse mbere y’uko uyu mwaka urangira nzamurikira abafana banjye album yanjye ya 7 kuko yamaze kurangira”.
Riderman kandi yiteguye ko kuba agiye gushinga urugo ari kimwe mu bintu bizamufasha kwagura inganzo ye kubera ubuzima bushya kandi bwiza ateganya kuzabamo.
Tariki ya 16 Kanama nibwo hateganyijwe gusezerana imbere y’Imana kwa Gatsizi Emery na Agasaro Nadia ndetse kuri uwo munsi bazasangira n’inshuti n’abavandimwe.
Uko byari byifashe mu birori byo gukwa no gusezerana imbere y’amategeko
Gusaba no gukwa